text: மிகப் பெரிய மெய்க்கருவுயிரி உயிரினக் குழுக்களில் பூஞ்சைகளும் (Fungii) (இலங்கை வழக்கு:, பூஞ்சணம், பூசணம், பங்கசு) ஒன்று. தற்போதைய பாகுபாட்டியலின் அடிப்படையில், பூஞ்சைகள் ஒரு தனி இராச்சியமாக வகைப்படுத்தப்படுகின்றன. வளமற்ற மண்ணும், தாவர, விலங்கு கழிவுகளும் இவற்றின் தாக்கத்தால் மாற்றமடைந்து, நிலத்துடன் சேர்வதால் நிலவளம் அதிகரிக்கிறது. தொடக்கத்தில் தாவர இராச்சியத்தைச் சேர்ந்ததாகக் கருதப்பட்ட பூஞ்சைகள், பின்னர் தாவரங்கள், விலங்குகள் போலத் தனிப்பெரும் உயிர் இராச்சியமாக வகைப்படுத்தப்பட்டன. பூமியில் எல்லா வகை சுற்றுச்சூழல்களிலும் பூஞ்சைகள் காணப்படுகின்றன. இவை இருண்ட, ஈரப்பசை நிரம்பிய இடங்களிலும் கனிம ஊட்டப்பொருட்கள் நிறைந்த வளர்தளங்களிலும் வளர்கின்றன. பல முக்கியமான ஒட்டுண்ணி வாழ்வை மேற்கொள்ளும் உயிரினங்கள், மற்றும் சிதை மாற்றம் செய்யும் உயிரினங்கள் பூஞ்சை இராச்சியத்தில் உள்ளன. பூஞ்சைகள் பச்சையம் அற்ற மெய்க்கருவுயிரி (யூக்காரியோட்டிக்) உயிரினங்கள். இவை தாவரங்களைப் போலச் சுவருடைய உயிரணுக்களை உடையனவாகக் காணப்பட்டாலும், இவற்றில் பச்சையம் இல்லை. இப்பூஞ்சைகளினால் ஏற்படும் வேதிவினை மாற்றங்கள், சுற்றுப்புறத்தில் மிகப்பெரிய மாற்றங்களை ஏற்படுத்துகிறது. பூஞ்சைகளைப் பற்றிய அறிவியல் பிரிவு பூஞ்சையியல் (mycology) எனப்படுகிறது. பூஞ்சைகள் பொதுவாகக் கண்ணுக்குப் புலப்படாமல் இருக்கும். எனினும் காளான்களாக இவை விருத்தியடையும் போது கண்ணுக்குத் தென்படுகின்றன. ஏனைய நுண்ணியிர்கள் போலவே இவற்றிலும் மனிதர்களுக்குப் பயனுடையவை, பயனற்றவை, தீமையானவை என உள்ளன. கன்டிடயாசிஸ் போன்ற நோய்களுக்கு இவை காரணமாகின்றன; உணவைப் பழுதடையச் செய்கின்றன. எனினும் பெனிசிலின் போன்ற முக்கியமான நுண்ணியிர்க்கொல்லிகளை உற்பத்தி செய்யப் பயன்படுகின்றன. பூஞ்சைகள் பல தாவரங்களுடனும், வேறு உற்பத்தியாக்கிகளுடனும் ஒன்றியவாழிகளாக வாழ்கின்றன. இலைக்கன் (அல்கா-பூஞ்சை அல்லது சயனோபக்டீரியா-பூஞ்சை கூட்டணி) இதற்கு மிக முக்கியமான உதாரணமாகும். மரங்களின் வேர்களில் கனியுப்பு அகத்துறிஞ்சலுக்கு இவை ஒன்றியவாழிகளாகச் செயற்பட்டு உதவுகின்றன. பூஞ்சைகளின் பண்புகள் பூஞ்சைகள் உயிரியல் வகைப்பாட்டில் தனி இராச்சியமாகக் கருதப்படுகின்றன. முற்காலத்தில் தாவரங்களுடன் வகைப்படுத்தப்பட்டிருந்தாலும் தற்போது பூஞ்சைகளின் தனித்துவமான இயல்புகள் கண்டறியப்பட்டுள்ளதால் இவை தனி இராச்சியமான Fungiiக்குள் வகைப்படுத்தப்பட்டுள்ளன. பூஞ்சைகள் பிற போசணிகளாகும். இவற்றால் சுயமாக உணவை உற்பத்தி செய்ய முடியாது. பூஞ்சைகள் மெய்க்கருவுயிரிகளாகும். இவற்றின் கலங்களில் உண்மையான, மென்சவ்வால் சூழப்பட்ட கரு/கருக்கள் உள்ளன. இவற்றின் கலங்களில் தாவரக் கலத்தைப் போல புன்வெற்றிடம் உள்ளது. கைட்டின் மற்றும் குளுக்கான்களாலான கலச்சுவரைக் கொண்டது. (தாவரக் கலச்சுவர் அனேகமாக செல்லுலோசால் ஆனது) L-லைசின் அமினோ அமிலத்தைத் தொகுக்கும் ஆற்றலுடையன. ஹைப்பே (பூஞ்சண இழை) எனப்படும் நீண்ட இழை போன்ற பல கருக்களைக் கொண்ட கலங்களாலானவை பூஞ்சைகள் பச்சையவுருமணிகளைக் கொண்டிருப்பதில்லை. உடற்கூற்றியல் அனேகமான பூஞ்சைகள் பூஞ்சண இழைகளாக (hyphae) வளர்கின்றன. பூஞ்சண இழைகள் 2–10 μm விட்டமும் சில சென்டிமீட்டர்கள் நீளமுடையனவாகவும் வளர்கின்றன. பல பூஞ்சண இழைகள் ஒன்று சேர்ந்து பூஞ்சண வலையை (mycelium) ஆக்குகின்றன. பூஞ்சைகள் பூஞ்சண இழையை நீட்சியடையச் செய்வதன் மூலம் வளர்ச்சியடைகின்றன. வளர்ச்சி இழையுருப்பிரிவு மூலம் நிகழ்கின்றது. கருப்பிரிவு நிகழ்ந்து புதிய கருக்கள் உருவாக்கப்பட்டாலும், அக்கருக்களுக்கிடையிலான பிரிசுவர் (septum) முழுமையாக அவற்றைப் பிரிக்காததால் பூஞ்சைகள் அடிப்படையில் பொதுமைக் குழியக் கட்டமைப்பைக் காட்டுகின்றன. அதாவது (இனப்பெருக்கக் கட்டமைப்புக்களைத் தவிர) ஒரு பூஞ்சணத்தில் உடல் முழுவதும் ஒரே தொடர்ச்சியான குழியவுருவால் நிரப்பப்பட்டுள்ளது. இதனால் இனப்பெருக்கக் கட்டமைப்புக்களைத் தவிர வேறு வகையான இழைய வியத்தம் பூஞ்சைகளில் தென்படுவதில்லை. புதிய பூஞ்சண இழைகள் பழைய பூஞ்சண இழைகள் கிளை விடுவதன் மூலம் உருவாகின்றன. அனேகமான பூஞ்சைகள் பல்கல (உணமையில் பல்கரு) அங்கத்தவர்களென்றாலும், மதுவம் என்னும் கூட்டப் பூஞ்சைகள் தனிக்கல பூஞ்சணங்களாக உள்ளன. சில பூஞ்சணங்கள் தமது அகத்துறிஞ்சல் முறைப் போசணையை நிறைவேற்றுவதற்காக பருகிகள் (haustoria) என்னும் கட்டமைப்புக்களைக் கொண்டுள்ளன. இவற்றின் பூஞ்சண இழையினுள் பல சிறு புன்வெற்றிடங்கள் உள்ளன. இப்புன்வெற்றிடங்கள் தாவர புன்வெற்றிடம் புரியும் தொழிலையே புரிகின்றன. இதனைத் தவிர சாதாரண மெய்க்கருவுயிரி (யூக்கரியோட்டா) கலத்திலுள்ள அனைத்துப் புன்னங்கங்களும் பூஞ்சண இழைகளில் உள்ளன. இவை பொதுவாக காற்றுவாழிகள் (மதுவம் போன்றவற்றைத் தவிர்த்து) என்பதால் இவற்றில் இழைமணிகள் பல காணப்படும். பேசிடியோமைக்கோட்டா அங்கத்தவர்களின் இனப்பெருக்கக் கட்டமைப்புக்கள் நன்றாக வளர்ச்சியடைந்து வெற்றுக் கண்களுக்குப் புலப்படும் காளான் பூஞ்சணத்தை ஆக்குகின்றன. சில கைற்றிட் பூஞ்சைகளைத் தவிர ஏனைய பூஞ்சண இனங்களில் சவுக்குமுளை காணப்படுவதில்லை. வளர்ச்சியும் உடற்றொழிலியலும் பூஞ்சணங்களின் உடற்கட்டமைப்பு அவற்றின் போசணை முறைக்கமைய இசைவாக்கமடைந்துள்ளது. இவை இழையுருவான கட்டமைப்பைக் கொண்டுள்ளதால் இவற்றின் மேற்பரப்பு கனவளவு விகிதம் மிகவும் உயர்வாகும்; இதனால் பூஞ்சைகள் மிக அதிகமான அகத்துறிஞ்சல் வினைத்திறனைக் கொண்டுள்ளன. அனேகமானவை அழுகல்வளரிகளாகவும், பிரிகையாக்கிகளாகவும், சில ஒட்டுண்ணிகளாகவும், சில ஒன்றிய வாழிகளாகவும் உள்ளன. அனைத்துப் பூஞ்சணங்களும் அவற்றின் உணவின் மீதே வளர்வனவாக உள்ளன. தாம் வளரும் வளர்ச்சியூடகம்/ உணவு மீது நீர்ப்பகுப்பு நொதியங்களைச் சுரக்கின்றன. இந்நொதியங்கள் அவ்வுணவு மீது தொழிற்பட்டு அவ்வுணவு நீர்ப்பகுப்படைந்து குளுக்கோசு, அமினோ அமிலம் போன்ற எளிய உறிஞ்சப்படக்கூடிய வடிவத்துக்கு மாறுவதை ஊக்குவிக்கும். இவ்வெளிய சேதனப் பதார்த்தங்களை உள்ளெடுத்து பூஞ்சணம் வளர்ச்சியடைகின்றது. பூஞ்சணங்களின் நொதியங்கள் பல்சக்கரைட்டுக்கள், புரதம், இலிப்பிட்டு என அனைத்து வகை உயிரியல் மூலக்கூறுகளிலும் செயற்படக் கூடியது. பாக்டீரியாக்களைத் தாக்கியழிக்கப் பயன்படும் நுண்ணுயிர்க் கொல்லிகளால் இவற்றை அழிக்க முடியாது. பூஞ்சணங்கள் உயர் வளர்ச்சி வீதமுடையவை. இதனாலேயே இரவோடிரவாக ஒரே நாளில் காளான் வளர்ந்திருப்பதை அவதானிக்கலாம். பூஞ்சணங்கள் தாம் உள்ளெடுக்கும் உணவின் ஒரு பாகத்தைத் தம் வளர்ச்சி, இனப்பெருக்கத்துக்குப் பயன்படுத்தி மீதியை கிளைக்கோஜன் மற்றும் எண்ணெய்ச் சிறுதுளிகளாகச் சேமிக்கின்றன. இனப்பெருக்கம் பூஞ்சணங்கள் இலிங்க முறை மற்றும் இலிங்கமில் முறையில் இனம்பெருகுகின்றன. அனேகமானவை இரு முறைகளையும் மேற்கொண்டாலும் சில இனங்கள் இலிங்க முறை இனப்பெருக்கத்தை மேற்கொள்வதில்லை. இலிங்கமில் முறை இனப்பெருக்கம்: பதிய வித்திகள் (conidia) மூலம் பிரதானமாக இலிங்கமில் இனப்பெருக்கம் நிகழ்கிறது. இதனைத் தவிர துண்டுபடல் இழையுருவான பூஞ்சணங்களில் நிகழும். அதாவது புற விசைகலால் பூஞ்சண வலை சேதமுறும் போது, ஒவ்வொரு துண்டமும் புதிய பூஞ்சணமாக வளர்ச்சியடையும் ஆற்றலுடையது. மதுவம் போன்ற தனிக்கல பூஞ்சணங்களில் அரும்புதல் (budding) மூலம் இலிங்கமில் இனப்பெருக்கம் நிகழும். தனியே இலிங்கமில் இனப்பெருக்கத்தை மாத்திரம் காட்டும் பூஞ்சணங்கள் டியூட்டெரோமைக்கோட்டா (Deuteromycota) எனும் பூஞ்சணக் கூட்டமாக வகைப்படுத்தப்படுகின்றன. இலிங்க முறை இனப்பெருக்கம்: அனேகமான பூஞ்சணங்கள் ஒடுக்கற்பிரிவுடன் கூடிய இலிங்க முறை இனப்பெருக்கத்தை மேற்கொள்கின்றன. பூஞ்சணங்களின் வாழ்க்கை வட்டத்தில் பொதுவாக ஒரு மடிய (n), இருகருக்கூட்ட அவத்தை(n+n), இருமடிய நிலைகள்(2n) உள்ளன. வெவ்வேறு பூஞ்சைக் கூட்டங்களில் வெவ்வேறு நிலை ஆதிக்கம் செலுத்துவதாக உள்ளது. கைற்றிட் பூஞ்சணத்தில் இருகருக்கூட்ட அவத்தை காணப்படுவதில்லை. காளான் இருகருக்கூட்ட அவத்தை உடைய இனப்பெருக்கக் கட்டமைப்பாக உள்ளது. இவை நுகவித்தி (Zygospore), கோணி வித்தி (ascospore), சிற்றடி வித்தி (basidospore), இயங்கு வித்தி (zoospore) என பல்வேறு இலிங்க முறை இனப்பெருக்கக் கட்டமைப்புக்களைக் காட்டுகின்றன. உதாரணமாக ஒரு காளானின் குடையின் அடிப்பாகத்தில் நுணுக்குக்காட்டியினூடாக பல சிற்றடிகளையும், சிற்றடி வித்திகளையும் அவதானிக்கலாம். (இரு கருக்கூட்ட அவத்தை என்பது கருக்கட்டலின் போது உடனடியாக கருக்கட்டலில் ஈடுபடும் புணரிக் கருக்கள் (ஒருமடியம்-n) ஒன்றிணையாமல் ஒரு கலத்தினுள்ளேயே இரண்டும் சேர்ந்திருக்கும் (n+n) நிலை) இலிங்க முறை இனப்பெருக்கத்தின் போது முதலில் நேர் மற்றும் எதிர் குல பூஞ்சண இழைகளின் இணைதல் (conjugation) நிகழும். இவற்றின் இணைதலைத் தொடர்ந்து உடனடியாகக் கருக்கட்டல் நிகழ்வதில்லை. முதலில் குழிவுருப் புணர்ச்சி இடம்பெற்று இரு கருக்கூட்ட அவத்தை ஆரம்பமாகும். அதன் முடிவிலேயே கருப்புணர்ச்சி இடம்பெறும். பூஞ்சைகளின் வகைபாடு பூஞ்சணங்களின் பிரதான கூட்டங்கள் பூஞ்சணங்கள் அவை ஆக்கும் இலிங்க இனப்பெருக்கக் கட்டமைப்புக்க்களின் அடிப்படையிலேயே வகைப்படுத்தப்படுகின்றன. பின்வருவன பிரதான பூஞ்சண கணங்களாகும்: கைற்றிடோ மைக்கோட்டா (Chytridiomycota): இவை இயங்குவித்திகளை ஆக்கும் பூஞ்சணங்களாகும். இவ்வித்திகளில் சவுக்குமுளை உள்ளதால் இவை நீரினுள் அசையும் திறன் கொண்டவையாக உள்ளன. பொதுவாக கைற்றிட்டுக்கள் நீர்வாழ்க்கைக்குரியனவாக உள்ளன. இவற்றில் சந்ததிப் பரிவிருத்தி உள்ளதுடன், இருமடிய, ஒருமடிய இரு நிலைகளும் சம ஆதிக்கத்துடன் உள்ளன. இவற்றில் இருகருக்கூட்ட அவத்தை காணப்படுவதில்லை. இவற்றில் கிட்டத்தட்ட 1000 இனங்கள் அறியப்பட்டுள்ளன. இவை இருமடிய இயங்கு வித்தி மூலம் இலிங்கமில் முறை இனப்பெருக்கத்தையும், ஒருமடிய இயங்கு வித்தி மூலம் இலிங்க முறை இனப்பெருக்கத்தையும் மேற்கொள்கின்றன. இக்கூட்டமே அறியப்பட்ட பூஞ்சணக் கூட்டங்களுள் கூர்ப்பில் ஆதியானதாக உள்ளது. உ-ம்: Allomyces ஸைகோ மைக்கோட்டா (Zygomycota): இருமடிய நுகவித்தியை ஆக்கும் பூஞ்சைகள் இக்கூட்டத்தினுள் வகைப்படுத்தப்படுகின்றன. இவற்றின் வாழ்க்கை வட்டத்தில் ஒருமடிய, இரு கருக்கூட்ட அவத்தை (Dikaryon stage) மற்றும் இருமடிய ஆகிய மூன்று நிலைகளும் இருந்தாலும், ஒருமடிய நிலையே ஆதிக்கமான நிலையாக உள்ளது. கிட்டத்தட்ட 1050 இனங்கள் இக்கூட்டத்தினுள் உள்ளடக்கப்பட்டுள்ளன. பாணில் வளரும் பாண் பூஞ்சணம் இவ்வகையைச் சார்ந்ததாகும். இவற்றில் கருக்களிடையே பிரிசுவர் காணப்படுவதில்லை. உ-ம்: Rhizopus, Pilobus குளோமெரோ மைக்கோட்டா (Glomeromycota): இலிங்க முறை இனப்பெருக்கத்தைக் காட்டுவதில்லை. இவையே தாவரங்களின் வேரில் ஒன்றியவாழிகளாக வளரும் வேர்ப்பூஞ்சணங்களாகும். கிட்டத்தட்ட 150 இனங்கள் அறியப்பட்டுள்ளன. அஸ்கோ மைக்கோட்டா (Ascomycota): இலிங்க முறை இனப்பெருக்கத்தின் போது கோணி வித்திகளை உருவாக்கும் பூஞ்சணங்கள் இக்கணத்தினுள் உள்ளடக்கப்படுகின்றன. கோணி (ascus) என்னும் கட்டமைப்புக்குள் இவ்வித்திகள் உருவாக்கப்படுகின்றன. இலிங்கமில் முறை இனப்பெருக்கத்தின் போது தூளிய வித்திகளை (conidio spores) உருவாக்குகின்றன. கிட்டத்தட்ட 45000 இனங்கள் அறியப்பட்டுள்ளன. உ-ம்:Saccharomyces, Kluyveromyces, Pichia, Candida பேசிடியோ மைக்கோட்டா (Basidiomycota): இலிங்க முறை இனப்பெருக்கத்தின் போது சிற்றடி வித்திகளை உருவாக்கும் பூஞ்சணங்கள். இவை பொதுவாக காளான் என்னும் வெற்றுக்கண்ணுக்குத் தென்படக்கூடிய கட்டமைப்பை ஆக்குகின்றன. கிட்டத்தட்ட 22000 இனங்கள் அறியப்பட்டுள்ளன. இவற்றின் வாழ்க்கை வட்டத்தில் இருகருக்கூட்ட அவத்தை ஆதிக்கத்துடன் இருப்பது குறிப்பிடத்தக்கதாகும். உ-ம்: Ustilago maydis, Malassezia, Cryptococcus neoformans சூழலியல் பூஞ்சைகள் புவியிலுள்ள அனைத்து வகையான சூழல்த்தொகுதிகளிலும் காணப்படுகின்றன. பக்டீரியாக்களும் பூஞ்சைகளுமே உயிரியல்த் தொகுதிகளில் முக்கியமான பிரிகையாக்கிகளாகும். எனவே இவை மீண்டும் சூழலுக்குக் கனியுப்புக்கள் சென்றடைவதை உறுதிப்படுத்துகின்றன. எனவே பூஞ்சைகள் அழிக்கப்பட்டால் புவியில் சூழலின் நிலைப்புத் தன்மை சீர்குலைந்து விடும். ஒன்றியவாழ்வு பூஞ்சைகள் ஆர்க்கியாவைத் தவிர்ந்த மற்றைய அனைத்து இராச்சியங்களைச் சேர்ந்த உயிரினங்களுடனும் ஒன்றியவாழிகளாகச் செயற்படுவதாக அறியப்பட்டுள்ளது. இவ்வாறான நிலமையில் இரு உயிரினங்களும் பயனடையும் வகையில் அவற்றுக்கிடையில் இடைத்தொடர்புகள் காணப்படும். தாவரங்களுடன் தாவரங்களின் வேர்களில் சில வகைப் பூஞ்சைகள் (நோய்த்தொற்று ஏற்படுத்துபவையைத் தவிர்த்து) வளர்ந்து வேர்ப் பூஞ்சணம் (மைகொரிஸா-Mycorrhiza) எனும் கட்டமைப்பை ஏற்படுத்துகின்றன. இவை பொதுவாக பெரும் மரங்களில் காணப்படும். மைகொரிஸா நீர் மற்றும் கனியுப்பு அகத்துறிஞ்சலின் வினைத்திறனை அதிகரிக்கின்றது. இதனால் மைகொரிஸா கட்டமைப்புடைய தாவரம் நன்மையடைகின்றது. பூஞ்சைகள் தாமுள்ள தாவர வேரிலிருந்து தமக்குத் தேவையான உணவைப் பெற்றுக்கொள்கின்றன. வேர் மயிர்கள் குறைவான தாவரங்களில் மைகொரிஸா மூலமே அனேகமான நீர் மற்றும் கனியுப்புத் தேவைகள் நிறைவு செய்யப்படுகின்றன. முக்கியமாக பொஸ்பேட்டு அகத்துறிஞ்சலுக்கு இக்கட்டமைப்புகள் உதவுவதாக அறியப்பட்டுள்ளது. அறியப்பட்டுள்ள தாவரங்களில் கிட்டத்தட்ட 90% ஆனவை மைகொரிஸா மூலம் பூஞ்சைகளுடன் ஒன்றிய வாழிகளாகச் செயற்படுகின்றன. இத்தொடர்புக்கான ஆதாரங்கள் கடந்த 400 மில்லியன் வருடங்களாக உள்ளன. சில பூஞ்சைகள் தாவரங்களின் இலைகள் மற்றும் தண்டினுள் ஒன்றியவாழிகளாக வாழ்கின்றன. இப்பூஞ்சைகள் சுரக்கும் நச்சுப்பதார்த்தங்கள் தாவரவுண்ணிகளிடமிருந்து இப்பூஞ்சைகள் வாழும் தாவரத்துக்குப் பாதுகாப்பளிக்கின்றன. பூஞ்சைகள் தாவரங்களிடமிருந்து உணவு மற்றும் உறையுள்ளைப் பெறுகின்றன. இத்தொடர்பை சில வகை புற்களில் அவதானிக்கலாம். அல்கா மற்றும் சயனோபக்டீரியாவுடன் பூஞ்சையானது அல்கா அல்லது சயனோபக்டீரியாவுடன் ஏற்படுத்திக் கொள்ளும் ஒன்றியவாழிக் கூட்டணியே லைக்கன் எனப்படும். லைக்கன்கள் ஏனைய உயிரினங்கள் வாழ முடியாத பாறைகளிலும் வாழும் ஆற்றலுள்ளன. இது இவ்வொன்றியவாழிக் கூட்டணியாலேயே சாத்தியமானது. பூஞ்சை அல்காக்கு/சயனோபக்டீரியாக்கு பாதுகாப்பு, நீர் மற்றும் கனியுப்புத் தக்கவைப்பை வழங்குவதுடன் அல்கா/சயனோபக்டீரியா உணவை உற்பத்தி செய்து பூஞ்சைக்குரிய பங்கை வழங்குகின்றது. லைக்கன்கள் புவியில் மண் தோன்றுவதில் முக்கிய பங்களிப்பு செய்துள்ளன. 17500 தொடக்கம் 20000 வரையான பூஞ்சையினங்கள் (20% பூஞ்சைகள்) லைக்கன்களைத் தோற்றுவிக்கின்றன. பூஞ்சைகளின் பயன்பாடுகள் பொருளாதார ரீதியிலும் மருத்துவ ரீதியிலும் இவை பல பயன்பாடுகளைக் கொண்டுள்ளன. காளான்களும், பெனிசிலியமும், மதுவமும் எமக்கு நன்றாகப் பழக்கப்பட்ட பூஞ்சைகளாகும். பெனிசிலியம் மருந்து தயாரிப்பிலும், மதுவம் மற்றும் காளான் உணவுற்பத்தியிலும் பயன்படுகின்றன. மருந்துற்பத்தி பெனிசிலின் போன்ற நுண்ணியிர்க்கொல்லிகளின் தயாரிப்பில் பூஞ்சைகள் பயன்படுத்தப்படுகின்றன. இயற்கையாக பெனிசிலியம் பூஞ்சையிலிருந்து பெறப்படும் பெனிசிலின் சிறிதளவான பக்டீரியாக்களையே எதிர்க்கும் ஆற்றல் கொண்டது. எனவே இயற்கையாகப் பெறப்படும் பெனிசிலினை மாற்றத்துக்குட்படுத்தி பலம் கூடிய பெனிசிலின் வகைகள் உற்பத்தி செய்யப்படுகின்றன. Penicillium griseofulvum எனும் பூஞ்சை இனத்திலிருந்து கிரீசியோஃபல்வின் எனும் நுண்ணியிர்க்கொல்லி உற்பத்தி செய்யப்படுகின்றது. கொலஸ்திரோல் சுரப்பை நிரோதிக்கும் மருந்துகளை உற்பத்தி செய்யவும் பூஞ்சைகள் பயன்படுகின்றன. உணவுத் தயாரிப்பில் தனிக்கல பூஞ்சை வகையான மதுவம் பாண் தயாரிப்பிலும், மதுபானத் தயாரிப்பிலும் பயன்படுத்தப்படுகின்றது. Saccharomyces எனும் மதுவத்தின் நொதித்தல் தொழிற்பாட்டின் மூலம் மதுபானங்கள் தயாரிக்கப்படுகின்றன. படத்தொகுப்பு மேற்கோள்கள் வெளி இணைப்புகள் Tree of Life இணையத் திட்டம்:பூஞ்சைகள் பூஞ்சையியல் வலையகம் பூஞ்சை வலை வட அமெரிக்க பூஞ்சையியல் கூட்டமைப்பு பசிபிக் வடமேற்கு பூஞ்சைகள் தரவுத்தளம் அருஞ்சொற்பொருள் இராச்சியம் - Kingdom புல்லுருவி, ஒட்டுண்ணி - Parasite சிதை மாற்றம் செய்யும் உயிரினங்கள், பிரிகையாக்கிகள் - Decomposers பூஞ்சைகள்


source: wikipedia

text: சியேர்ஸ் கோபுரம் (Sears Tower) சிகாகோ, இலினாயிசிலுள்ள ஒரு வானளாவி (skyscraper) ஆகும். கட்டுமானப்பணிகள் 1970 ஆகஸ்ட் மாதத்தில் தொடங்கி, 1973 மே 4ல் இதன் அதியுயர் உயரத்தை அடைந்தது. இது கட்டி முடிக்கப்பட்டபோது, நியூயார்க்கிலிருந்த உலக வர்த்தக மைய இரட்டைக் கோபுரங்களை உயரத்தில் விஞ்சி உலகின் அதியுயர்ந்த கட்டிடம் என்ற பெருமை பெற்றது. இது 110 மாடிகளைக்கொண்ட 443 மீட்டர் (1454 அடி) உயரமுள்ளதாகும். இக்கட்டிடத்தின் உச்சியிலுள்ள இரண்டு தொலைக் காட்சி அண்டனாக்கள் உட்பட இந்த அமைப்பின் மொத்த உயரம் 520 மீட்டர் (1707 அடி) ஆகும். உச்சியிலுள்ள அலங்கார ஈட்டியமைப்பு உட்பட, 542 மீட்டர் உயரமான, மலேசியா, கோலாலம்பூரிலுள்ள, பெட்ரோனாஸ் கோபுரங்கள் 1997ல், உலகின் அதியுயர்ந்த கட்டிடம் என்ற பெருமையை, சியேர்ஸ் கோபுரத்திடமிருந்து தட்டிக்கொண்டது. சியேர்ஸ் கோபுரம், ஐக்கிய அமெரிக்காவின் அதியுயர்ந்த அலுவலகக் கட்டிடம் என்ற பெருமையையும், அதன் பிரதான வாயிலுக்கருகிலுள்ள நடைபாதையிலிருந்து, அண்டெனா உச்சிவரையுள்ள உயரத்துக்கான உலக சாதனையையும், இன்னும் தக்கவைத்துக்கொண்டுள்ளது. உலகின் அதி உயரமான கூரையைக் கொண்ட கட்டிடம் என்ற பெயரையும், அதிகூடிய உயரத்திலுள்ள மக்கள் பயன்படுத்தக்கூடிய தளம் என்ற பெயரையும், அண்மையில், சீன குடியரசில் கட்டப்பட்ட, தாய்ப்பே 101 என்ற கட்டிடத்திடம் இழந்தது. இக் கோபுரத்தின் மேல் தட்டிலுள்ள அவதானிப்புத் தளம், சுற்றுலாப் பயணிகள் மத்தியில் பெயர் பெற்றது. காற்றுள்ள நாளில், இக் கட்டிடம் ஊசலாடுவதை உல்லாசப் பயணிகள் அனுபவத்தில் அறிந்துகொள்ள முடியும். இங்கிருந்து, ஒரு தெளிவான காலநிலையுள்ள நாளில், இல்லினோயிசின் பரந்த சமவெளிக்கு மேலாகவும், மிச்சிகன் ஏரிக்கு மேலாகவும், நெடுந்தூரம் பார்க்க முடியும். இவ்வளவு உயரத்திலிருந்து பார்க்கக் கூடிய வசதியிருந்தும், சிகாகோவின் இரவுக் காட்சியையும், ஏரிக் காட்சியையும் காண்பதற்கு, ஜோன் ஹன்னொக் கட்டிடம் கொண்டுள்ளது போன்ற ஒரு நல்ல அமைவிடம், சியேர்ஸ் கோபுரத்துக்கு இல்லை. இவற்றையும் பார்க்கவும் ஐக்கிய அமெரிக்காவிலுள்ள 50 அதியுயர் கட்டிடங்கள் உலகின் அதியுயர் அமைப்புகள் ஐக்கிய அமெரிக்க வானளாவிகள்


text: தஞ்சைப் பெருவுடையார் கோயில் (Big temple) அல்லது தஞ்சைப் பெரிய கோயில் (Peruvudayar Temple) (சமசுகிருதம்:பிரகதீசுவரர் கோவில், Birahadeeswarar Temple) என்றும் அறியப்படும் தலம் தஞ்சாவூரிலுள்ள, சோழ நாட்டு காவிரி ஆற்றின் தென்கரையில் அமைந்துள்ள திருவிசைப்பா பாடல் பெற்ற சிவன் கோயிலாகும். இக்கோயில் உலகப் பாரம்பரிய சின்னமும் ஆகும். இந்தியாவில் அமைந்துள்ள மிகப்பெரிய கோவில்களில் இதுவும் ஒன்றாகவும், தமிழர் கட்டிடக்கலைக்கு சான்றாக விளங்கும் இக்கோவில் அற்புதமான கட்டிடக்கலை அம்சத்தைக்கொண்ட இந்தியா கோவில்களில் ஒன்றாகவும் அமைந்துள்ளது. பொ.ஊ. 10-ஆம் நூற்றாண்டில் புகழ் பெற்ற தமிழ் சோழ பேரரசர் முதலாம் இராசராச சோழன் இக்கோயிலைக் கட்டுவித்தார். பொ.ஊ. 1003-1004 ஆம் ஆண்டு தொடங்கி பொ.ஊ. 1010 ஆம் ஆண்டு கட்டி முடிக்கப்பட்ட இந்த கோயிலுக்கு 2010 ஆவது ஆண்டோடு 1000 ஆண்டுகள் நிறைவடைந்தன. இக்கோயில் தமிழகத்தின் மிக முக்கியமான சுற்றுலாத்தலமாக விளங்குகிறது. 1987 ஆம் ஆண்டு ஐக்கிய நாடுகள் கல்வி, அறிவியல், பண்பாட்டு நிறுவனத்தால் (UNESCO) உலகப் பாரம்பரியச் சின்னமாக அறிவிக்கப்பட்டது. அழியாத சோழர் பெருங்கோயில்கள் என்ற பெயரில் இக்கோயில், கங்கைகொண்ட சோழீசுவரர் கோயில், தாராசுரம் ஐராவதேசுவரர் கோயில் ஆகிய மூன்றும் இயுனெசுகோ நிறுவனத்தால் பொது ஊழி உலகப்பாரம்பரியக் களப் பட்டியலில் இடம்பெற்றுள்ளன. தஞ்சாவூர் அரண்மனை தேவத்தானத்திற்கு உட்பட்ட 88 கோயில்களில் இக்கோயிலும் ஒன்றாகும். இத்தலம் திருவிசைப்பா திருப்பல்லாண்டு திருத்தலங்களில் ஒன்றாகும். சொல்லிலக்கணம் தஞ்சைப் பெருவுடையார் கோயில் என்பதன் வடமொழியாக்கமே பிரகதீசுவரர் கோயில். இக்கோயில் தஞ்சைப் பெரிய கோயில், பெரிய கோயில், இராசராசேசுவரன் கோயில், இராசராசேச்சரம் என்றும் அழைக்கப்படுகிறது. முதலாம் இராசராச சோழனால் கட்டுவிக்கப்பட்ட இக்கோயில் துவக்கக் காலத்தில் இராசராசேச்சரம் என்றும், பின்னர், தஞ்சைப் பெருவுடையார் கோயில் என்றும் அழைக்கப்பட்டு வந்துள்ளது. 17 ஆம் மற்றும் 18 ஆம் நூற்றாண்டுகளில் மராட்டிய மன்னர்களால் ஆளப்பட்டபோது பிரகதீசுவரம் என்றும் அழைக்கப்பட்டு வந்துள்ளது. வரலாறு முதலாம் இராசராச சோழன் என்றழைக்கப்பட்ட சோழ அரசன் சோழர்களின் சிறப்பின் சின்னமாக விளங்கும் தஞ்சைப் பெருவுடையார் கோயிலைக் கட்டுவித்தார். இக்கோயிலின் கட்டுமான வேலைகள் முதலாம் இராசராச சோழனின் 19 ஆவது ஆட்சியாண்டில் துவக்கப்பட்டு (பொ.ஊ. 1003-1004), அவனது 25 ஆவது ஆட்சியாண்டில் முடிவுற்றது (பொ.ஊ. 1009–1010). கோயிலின் வரைதிட்டத்தில், ஆள்கூற்று முறைமை, சமச்சீர்மை வடிவவியல் விதிமுறைகள் பின்பற்றப்பட்டுள்ளன. இதைத் தொடர்ந்து அடுத்த இரு நூற்றாண்டுகள் வரை கட்டப்பட்டக் கோயில்கள், சோழர்காலத்தில் செல்வத்திலும், கலையிலும் சிறப்புற்று விளங்கியதற்குச் சான்றாகவுள்ளன. சோழர்காலக் கட்டிடக்கலையின் புதுவித அமைப்பாக சதுரப் போதிகைகள் கொண்ட பன்முகத் தூண்கள் காணப்படுகின்றன. தனித்துவமான திராவிடகட்டிடக்கலைக்கும், சோழர்களின் ஆட்சி மற்றும் தமிழ் மக்களின் நாகரிகத்திற்கும் சான்றாக அமைந்துள்ள இக்கோயில், கட்டிடக்கலை, சிற்பக்கலை, ஓவியக்கலை, வெண்கலச் சிலையுருவாக்கம் ஆகியவற்றில் சோழர்களின் திறமைக்கு ஒரு சிறந்த எடுத்துக்காட்டாகவும் விளங்குகிறது. இடைக்காலச் சோழர்கள் பொ.ஊ. 985 முதல் 1070 வரை சோழர் கலை உயர்வடைந்து உச்ச நிலையில் இருந்தது. இடைக்காலச் சோழர் காலத்தில் ஏராளமான கோயில்கள் கட்டப்பட்டன. பரந்து கிடந்த சோழப் பேரரசு எங்கும் கோயில்கள் கட்டும் பணி தொடர்ச்சியாக நடந்தது. இக்காலத்தில் எத்தனையோ சிறு கோயில்களும் கட்டப்பட்டன. பெரிய கோவில் கட்டும் எண்ணத்தின் பின் புலம் காஞ்சியில் இராசசிம்மனால் கட்டப்பட்ட கயிலாயநாதர் கோயில் இராசராசனை மிகவும் கவர்ந்தது. அதே போல் ஒரு கோவிலைக் கட்ட எண்ணிய இராசராசன் தஞ்சையில் பெரிய கோவிலைக் கட்டினான். பெரியகோவிலின் அமைப்பு, திருவாரூர் தியாகராசர் கோவிலில் உள்ள அசலேசுவரர் சந்நிதியின் மாதிரியைக் கொண்டு உருவானதாகவும் செய்தி உண்டு. தஞ்சாவூர், திருக்காட்டுப்பள்ளி, இளங்காட்டில் இராசராச சோழனால் கட்டப்பெற்ற செங்கல்லால் ஆன சிறிய கோயில்தான் முன் மாதிரியாகும். திருவிடைமருதூர்க் கோவிலில் உள்ள மூலவரின் பெயர் மகாலிங்கம். இராசராச சோழனின் பெயருக்கு ஏற்றார் போல் அந்த விக்கிரகம் இல்லை என்று எண்ணம். பின்னாளில் பெருவுடையார் என்ற பெயருக்கு ஏற்ப லிங்கமும் கோவிலும் அமைக்க வேண்டும் என்ற எண்ணம் தான் இக்கோயிலைக் கட்டத் தூண்டியது என்றும் ஓர் செய்தி உண்டு. கட்டமைப்பு இக்கோயிலின் தலைமைச் சிற்பி குஞ்சர மல்லன் இராசராசப்பெருந்தச்சன் எனக் கோயிலின் கல்வெட்டுகளில் குறிப்பிடப்பட்டுள்ளது. கோயிலின் அடிப்பாகம் 5 மீட்டர் (16 அடி) உயரம் கொண்டுள்ளது. ஒரே கல்லில் அமைக்கப்பட்டுள்ள நந்தி 20 டன் எடையும், இரண்டு மீட்டர் உயரம், ஆறு மீட்டர் நீளம், இரண்டரை மீட்டர் அகலமும் கொண்டதாகவும், இலேபட்சி கோயில் நந்திக்கு அடுத்தபடியாக, இந்தியாவிலேயே இரண்டாவது பெரிய நந்தியுமாகவும் உள்ளது. முதன்மைக் கடவுளான இலிங்கம் 3.7 மீட்டர் உயரமானது. வெளிப் பிரகாரம் 240 மீ. x 125 மீ. அளவிலானது. 108 பரத நாட்டிய முத்திரைகளைக் காட்டும் நடனச் சிற்பங்கள் வெளிச்சுவற்றின் மேற்பகுதியில் வடிக்கப்பட்டுள்ளன. பிற்காலத்தில் பாண்டியர்களால் 13 ஆம் நூற்றாண்டில் அம்மன் சன்னிதியும் விசயநகர அரசர்களால் முருகர் சன்னிதியும் கட்டப்பட்டு, மராத்திய அரசர்களால் விநாயகர் சன்னிதி புதுப்பிக்கப்பட்டது. தஞ்சை நாயக்கர்களாலும் இக்கோயில் மேம்படுத்தப்பட்டுள்ளது. கோயில் அமைப்பு முக்கியமான கட்டடம் 150 அடி நீளம் இருக்கிறது. மிகப் பிரம்மாண்டமான விமானம் எகிப்தியப் பிரமிடுகளைப் போல கூர்நுனிக் கோபுரமாக அமைந்து கர்ப்பக்கிரகத்திலிருந்து 190 அடி உயரத்திற்கு ஓங்கி வளர்ந்திருக்கிறது. அக்காலத்தில் புவனேசுவரத்தில் கட்டப்பட்ட இலிங்கராசர் கோயிலின் உயரம் 160 அடியாகும். இராசராசேச்சரம் அதையும் மிஞ்சி விட்டமை குறிப்பிடத்தக்கது. இந்தக் கோயிலில் பிற்காலத்தில் கட்டப்பட்டவை - முன் தாழ்வாரம், நந்தி மண்டபம், கருவூர்த் தேவர் கோயில், அம்மன் கோயில், சுப்பிரமணியர் கோயில் ஆகியன. இவை தவிர இந்த மாபெரும் கோயிலின் ஏனைய பகுதிகள் யாவும் ஒரே காலத்தவை. இவற்றினுடைய பெருமிதத் தோற்றத்தையும் ஒருங்கிணைந்த திட்டத்தின் எளிமையான இயல்பையும் பாராட்டாமல் இருக்கமுடியாது. துணைச் சார்ந்த (Axial) மண்டபங்களும், விமானமும் அர்த்த மண்டபமும் மகாமண்டபமும் பெரிய நந்தியும் அவற்றிற்கேற்ற பொருத்தமான அளவுகளையுடைய ஒரு சுற்றுச் சுவருக்குள் அடங்கியிருக்கின்றன. இச்சுவரில் கிழக்கே ஒரு கோபுரம் இருக்கிறது. மதிலை ஒட்டி உள்பக்கமாக பல தூண்களுள்ள ஒரு நீண்ட மண்டபம் செல்லுகிறது. இது 35 உட்கோயில்களை இணைக்கிறது. நான்கு திக்குகளிலும் பல இடைவெளிகளுக்கு நடுவே கேந்திரமான இடங்களில் இந்த உட்கோயில்கள் கட்டப் பெற்றிருக்கின்றன. இரண்டாவது வெளிப் பிரகாரத்தின் வாயிலாக இருந்த இடத்தில் முன் பக்கத்தில் இரண்டாவது கோபுரம் இருக்கிறது. வடிவமைப்பு கோட்பாடு:1 எகிப்திய பிரமிடுகளின் கட்டுமான முறைக்கும் தஞ்சை மற்றும் கங்கைகொண்ட சோழபுர கோவில்களின் கட்டுமான முறைக்கும் ஒற்றுமை இருப்பதாக ஆய்வாளர்கள் கூறுகின்றனர். இரண்டிலுமே தேர்ந்தெடுக்கப்பட்ட கற்கள் அடுக்கியும் கோர்த்தும் வைத்து கட்டப்பட்டுள்ளது. இரண்டிலுமே கோள்களின் கதிர்வீச்சுக்கள் அதன் மையப் பகுதியில் குவியுமாறு வடிவமைக்கப்படுள்ளது. புவி அதிர்வுகளினால் பாதிப்புகள் ஏற்படுவதில்லை. கதிர்வீச்சுக்களின் குவியலில் பாதுகாக்கப்பட்ட அரசர்களின் உடல் கெடுவதில்லை. அதுபோல, சோழ கோவில்களில் நிலை நிறுத்தப்பட்டுள்ள ஆவுடை-லிங்கங்கள் தொடர்ந்து சக்தியுள்ள மையமாக புகழுடைய கோவில்களாக சிறந்து விளங்குகின்றன. கோட்பாடு:2 எல்லோரா குகைகள் (பொ.ஊ. 700) எப்படி ஒரு பெரிய மலையை குடைந்து கட்டப்பட்டதோ; அது போல் தஞ்சை பெரிய கோவில் விமானமும் (பொ.ஊ. 1000) ஒரு பெரிய மலையை அந்த கோபுர வடிவத்திற்கு வெட்டப்பட்டபின், நுட்பமாக சிற்பங்கள் அந்த விமானத்தில்மேல் செதுக்கப்பட்டு வடிவமைக்கப்பட்டு உள்ளது. விமானம் முக்கிய விமானம் உத்தம வகையைச் சார்ந்தது; ஆதலால் இது மிகச் சிறந்தது. இதை, தமிழில் மாடக்கோயில் என்றும் சொல்வார்கள். இவ்வகைக்கு முதலாவது உதாரணம் தட்சிணமேரு-கோரங்கநாதர். இது பக்கவாட்டில் 99 அடி உள்ள சதுர அடித்தளத்தில் மீது அமைந்தது. படுக்கையான பகுதி, நீண்டு துருத்திக் கொண்டிருக்கும். ஐந்து பகுதிகளாக பிரிக்கப்பட்டிருக்கிறது. நடுவேயுள்ள பகுதி மற்ற பகுதிகளை விடப் பெரியது. தரை மட்டத்துக்குக் கீழே இருக்கும் தளத்திலிருந்து சிகரம் வரை குடாவும் மாடமும் மாறி மாறிக் காணப்படுகின்றன. சுவரில் பதித்த தூண்கள், பீடத்தை அழகுபடுத்துகின்றன. யாளி உருவத்தால் அழுத்தப்பட்ட கபோதம் உடைய பீடத்தின் மீது, இதைவிடச் சிறிய பரப்பில் 63அடி சதுரத்தில் ஒரு உபபீடம் எழுப்பப்பட்டிருக்கிறது. மேலேயும் கீழேயும் பத்ம தளங்கள் உடையதும் அரை வட்ட வடிவத்தில் பிரம்மாண்டமானதாய் அமைந்ததுமான குமுதத்தை ஏற்றுக்கொள்ள பத்ம தளமாக, கல்வெட்டுக்களுடன் கூடிய உபானம் விளங்குகிறது. குமுதம், கிழக்கு மூலையில் குறுக்காகத் திரும்பும் போது, விளிம்பில் எண்கோணமாக வெட்டப்படுகிறது. கண்டமும் கபோதமும் நெருங்கிக் காட்டப்பட்டுள்ளன. குமுதத்திற்கு நேர் உயரத்தில் வரி விமானம் கானப்படுகிறது. வரிசையாகப் பல சிங்கங்கள், அவறின் மீது சிங்கங்களை ஓட்டுபவர் மூலைகளில் சிங்கங்களுக்குப் பதிலாக, மகரங்களும் போர் வீரர்களும் வாயைப் பிளந்து கொண்டிருக்கும் குதிரைகளும் அவற்றின் மீதேறிச் சவாரி செய்பவர்களின் உருவங்களும் உள்ளன. உள்ளுறையின் செங்குத்தான சுவர்கள் தள அமைப்பைப் பின்பற்றிய 50அடி உயரத்துக்கு எழுப்பப்பட்டுள்ள, பிரம்மாண்டமான வளைந்த பிதுக்கம் அந்தச் சுவர்களை இரண்டு மாடிகளாகப் பிரிக்கிறது. இடைச்சிக் கல் தஞ்சைப் பெருவுடையார் கோவில் கட்டுமான பணி நடந்து கொண்டிருந்தது. அழகி என்னும் இடையர் குல மூதாட்டி சிவத்தொண்டு செய்ய விரும்பினார். ஏழை மூதாட்டி தன்னால் இயன்ற தொண்டாக கோவில் கட்டி முடிக்கும் வரை கோவில் கட்டும் சிற்பிகளின் தாகத்தை போக்கும் பொருட்டு தினமும் அவர்களுக்கு தயிர், மோர் வழங்கி வந்தார். இதனை அறிந்த மன்னர் அருண்மொழிவர்மன் இடையர் குல மூதாட்டியின் சிவத்தொண்டை அனைவரும் அறியும் வண்ணம் 80டன் எடை கொண்ட கல்லில் அழகி என்று பெயர் பொறித்து, அதனை இராசகோபுரத்தின் உச்சியில் இடம் பெற செய்தார். அந்த கல் இடைச்சிக் கல் என்று அழைக்கப்படுகிறது. அந்த கல்லின் நிழலே இறைவன் பெருவுடையார் மேல் விழுகிறது. நந்தி மண்டபம் தஞ்சைப் பெரியகோவிலில் உள்ள பெரிய நந்தி ஒரே கல்லால் செய்யப்பட்டது. இதன் உயரம் 14 மீ, நீளம் 7 மீ, அகலம் 3 மீ ஆகும். நந்தி மண்டபம் தஞ்சை நாயக்க மன்னர் செவ்வப்ப நாயக்கரால் கட்டப்பட்டது. நந்திமண்டபத்திற்கு தெற்கே உள்ள திருச்சுற்று மாளிகையில் வடதிசையை நோக்கியபடி உள்ள நந்தியே இராசராசனால் பெருவுடையாருக்கு எதிரே அமைக்கப்பட்டதாகும். பின் தஞ்சை நாயக்கர்கள் சிவலிங்கத்துக்கு இணையான பெரிய நந்தியை நிறுவினர். முதலில் அமைக்கப்பட்ட நந்தி கேரளாந்தகன், இராசராசன் வாயில்களுக்கு இடைப்பட்ட பகுதிக்கும் பின்னர் திருச்சுற்று மாளிகைக்கும் மாற்றப்பட்டது. சந்நிதிகள் சிவலிங்கம் பிரதிட்டை செய்யப்பட்டுள்ள, முக்கியமான கோயிலையும், அதனோடு கூடிய மண்டபங்களையும் தவிர, சண்டிகேசுவரர், அம்மன், நடராசர், வராகி, முருகர், விநாயகர் மற்றும் கருவூர்த் தேவர் கோயில்களும், இவ் வளாகத்துள் அமைந்துள்ளன. பெருவுடையார் சந்நிதி -பெருவுடையார் என்று அழைக்கப்படும் மூலவர் சிவபெருமான் லிங்க வடிவில் உள்ளார். இந்த மூலவரை இராசராச சோழன் இராசராசீச்சரமுடையார் என்ற பெயரில் வழிபட்டுள்ளார். இம்மூலவருக்கு பீடம் இல்லை. பெரியநாயகி அம்மன் சந்நிதி - இக்கோவிலின் அம்மன் பெரியநாயகியாவார். கருவூர் சித்தர் சந்நிதி - இக்கோவிலில் கருவூர் சித்தருக்கென தனி சந்நிதி அமைந்துள்ளது. வராகி அம்மன் சந்நிதி - இது சோழர் கால கட்டுமானமாக இருக்க வேண்டும் என்றே கருதப்படுகிறது. வேறெங்கிலும் இல்லாத வகையில் இந்த திருவுருவிற்கு இரண்டு கரங்கள் மட்டுமே இருப்பது வியக்கத்தக்கது. கல்வெட்டுக்கள் இக் கோயிலின் பலவிடங்களிலும் இருக்கும் கல்வெட்டுக்கள், இக் கோயிலில் அருண்மொழி வர்மன் கொண்டிருந்த தனிப்பட்ட கரிசனத்தை விளக்குவதாகக் கூறப்படுகிறது. தான் மட்டுமன்றி, அரச குடும்பத்தினரும், அரச அலுவலரும், படையினரும், பொதுமக்களும் ஆகிய எல்லோருடைய பங்களிப்பும், கோயிலின் பராமரிப்பிலும், பாதுகாப்பிலும் இருக்கும்படி பார்த்துக்கொண்டானெனவும் தெரிகிறது. நிதித்தேவைகளும், அரசனால் இறையிலியாகக் கொடுக்கப்பட்ட நிலங்களிலும், கிராமங்களிலிருந்தும் வரும் வருவாயினாலும், இன்னும் வேறு வழிகளிலும் பெற்றுக்கொள்ளப்பட்டது. கோவிலின் முதல் கல்வெட்டே இதற்கு சான்று. "நாம் கொடுத்தனவும், நம் அக்கன் கொடுத்தனவும், நம் பெண்டுகள் கொடுத்தனவும், கொடுப்பார் கொடுத்தனவும் இந்த கல்லிலே வெட்டி அருள்க...." தன்னுடைய பங்களிப்பு மட்டுமன்றி மற்ற எல்லோரின் பங்களிப்பையும் ஆவணப் படுத்தியதே வியத்தகு ஒன்று. இங்கே மன்னர் தனக்கு அடுத்தபடியாக முக்கியத்துவத்தை அக்கன் -- தன் மூத்த சகோதரியான குந்தவை தேவிக்கு அளிக்கிறார். தன்னை வளர்த்து, கனவுகளை கொடுத்தவருக்கு அவர் செய்யும் சிறப்பாகும் இது. அடுத்து பெண்கள் என்னும் சொல்லின் மூலம் அவரது பட்டத்தரசியான தந்தி சக்தி விடங்கி மற்றும் மனைவியர் கொடுத்த கொடைகளும், கொடுப்பார் கொடுத்தனவும் என்பதின் மூலம் மற்றவர் எல்லோரும் கொடுத்த கொடைகளும் பட்டியலிடப்படுகின்றன. கோயிலில் அன்றாட கருமங்களை ஒழுங்காகச் செயல்படுத்துவதற்குப், பூசகர்களும், சிற்பிகளும் தேவார ஓதுவார்களும், இசைவாணர்களும், நடனமாதர்களும், மேலும் இன்னோரன்ன பணியாட்களும் தேவைகளுக்கேற்ப நியமிக்கப்பட்டிருந்ததாகத் தெரிகிறது. 50 ஓதுவார்களும், 400 நடன மாதர்களும் கோயிலிலிருந்ததாகக் கல்வெட்டுச் சான்றுகள் பகர்கின்றன. விழாக்கள் பிரம்மோற்சவம் - இராசராசசோழன் பிறந்தநாள் விழா அன்னாபிசேகம் திருவாதிரை ஆடிப்பூரம் கார்த்திகை பிரதோசம் சிவராத்திரி தேரோட்டம் தஞ்சைப் பெரிய கோயிலின் சிறப்பு இக்கோவில் விமானத்தின் உயரம் 216 அடி (66மீ) உயரம் கொண்டது. இக்கோவிலில் தமிழின் சிறப்புக்களும் மாமன்னர் இராசராச சோழனின் தமிழ் பற்றும் கோயிலில் உள்ள சிவ லிங்கத்தின் உயரம் 12 அடி தமிழின் உயிர் எழுத்துக்கள் 12, சிவ லிங்கத்தின் பீடத்தின் உயரம் 18 அடி தமிழின் மெய் எழுத்துக்கள் 18, கோயிலின் கோபுரத்தின் உயரம் 216 அடி தமிழின் உயிர் மெய் எழுத்துக்கள் 216, சிவ லிங்கத்திற்கும் நந்திக்கும் உள்ள இடைவெளி 247 அடி தமிழின் மொழியின் மொத்த எழுத்துக்கள் 247 ஆகும் இரண்டு அல்லது மூன்று தளங்களை மட்டுமே கொண்டு கோயில்கள் கட்டப்பட்டு வந்த காலத்தில், கற்களே கிடைக்காத காவிரி சமவெளிப் பகுதியில், 15 தளங்கள் கொண்ட சுமார் 60 மீ உயரமான ஒரு கற்கோயிலை இராசராசன் எழுப்பினார். இத்தகையதொரு பிரம்மாண்டமான கோயில் சுமார் 7 ஆண்டுகளில் கட்டி முடிக்கப்பட்டது கருவறையில் உள்ள சிவலிங்கம் உலகிலேயே பெரிய சிவலிங்கமாகும். 6 அடி உயரம், 54 அடி சுற்றளவு கொண்ட ஆவுடையார், 23 அரை அடி உயரம் கொண்ட லிங்கம் ஆகியன தனித்தனியாக கருங்கற்களால் செதுக்கப்பட்டு இணைக்கப்பட்டுள்ளது. இக்கோவிலின் நுழைவாயிலில் அமைக்கப்பட்டுள்ள பிரமாண்டமான நந்தி சிலையின் உயரமும், அகலமும் முறையே: 13 அடிகள் மற்றும் 16 அடிகள் ஆகும். தமிழகத்தில் சற்றொப்ப இதே அமைப்பிலுள்ள கோயில்கள் கங்கைகொண்ட சோழபுரம், தாராசுரம் ஐராவதேசுவரர் கோயில், திருபுவனம் கம்பகரேசுவரர் கோயில் ஆகியவையாகும். 1010 ஆம் ஆண்டு முடிக்கப்பட்ட இந்த கோயிலுக்கு 2010 ஆவது ஆண்டோடு 1000 வது பிறந்தநாள் கொண்டாடப்பட்டது. ஆயிரம் ரூபாய் நோட்டு, தபால் தலை தஞ்சை பெரிய கோவிலுக்கு பெருமை சேர்க்கும் வகையில் மத்திய அரசு சார்பாக கடந்த 1954ம் ஆண்டு ஏப்ரல் 1 ஆம் தேதி 1000 நோட்டை வெளியிட்டது. அதில் தஞ்சை பெரிய கோவில் எனப்படும் பிரகதீசுவரர் ஆலயத்தின் வியத்தகு தோற்றம் பதிக்கப்பட்டது. டெல்லி, மும்பை, கொல்கத்தா, சென்னை மற்றும் கான்பூர் ஆகிய நகரங்களில் அந்த ஆயிரம் ரூபாய் நோட்டுகள் அச்சிடப்பட்டன. 5 வரிசைகளிலான எண்களில் அந்த நோட்டுகள் வெளியாகின. மும்பையில் அச்சிடப்பட்ட நோட்டுகளின் வரிசை ஆங்கில எழுத்து ஏ ஆகும். மத்திய அரசு 1995 ஆம் ஆண்டில் மாமன்னர் இராசராச சோழன் உருவம் பதித்த 2 ரூபாய் தபால் தலையை வெளியிட்டது. ஆயிரமாண்டு நிறைவு விழா தஞ்சை பெரிய கோவிலின் ஆயிரம் ஆண்டு நிறைவு விழாவினை தஞ்சை மாநகரில் 2010 செப்டம்பர் 25, செப்டம்பர் 26-ந் தேதி ஆகிய 2 நாட்களுக்கு சிறப்புற நடத்தப்பட்டது. மத்திய மந்திரி ஆ. ராசா பெரியகோவில் உருவம் பொறித்த 5 ரூபாய் சிறப்பு தபால் தலையை முன்னால் முதல்-அமைச்சர் மு. கருணாநிதி முன்னிலையில் வெளியிட்டார். அதை மத்திய மந்திரி ஜி.கே.வாசன் பெற்றுக்கொண்டார். சிறப்பு தபால் தலையின் மாதிரி வடிவத்தை, முன்னால் முதல்-அமைச்சர் கருணாநிதி திறந்து வைத்தார். பின்னர் மத்திய மந்திரி எஸ். எஸ். பழனிமாணிக்கம் பெரிய கோவில் மற்றும் இராசராசன் உருவம் பொறித்த 5 ரூபாய் நாணயத்தை வெளியிட, அதை மத்திய மந்திரி நாராயணசாமி பெற்றுக்கொண்டார். விழாவின் முதல் நாள் காலை முதல் நாட்டுப்புறக் கலைஞர்களின் பல்வேறு தெருவோர நிகழ்ச்சிகள் நகரின் பல பகுதிகளில் நடத்தப்பட்டது. மாலையில் தஞ்சை பெரிய கோவிலில் அனைத்திந்திய பரதநாட்டிய கலைஞர்கள் சங்கத்தின் சார்பில் பத்மா சுப்ரமணியத்தின் தலைமையில் ஆயிரம் நடனக்கலைஞர்கள் கலந்து கொண்ட மாபெரும் நிகழ்ச்சி இடம்பெற்றது. அந்த நடன நிகழ்ச்சிக்கு முன்பாக நாதசுவர இசை நிகழ்ச்சியும், நடன நிகழ்ச்சிக்குப் பின்னர் 100 ஓதுவார்களின் திருமுறை இசை நிகழ்ச்சியும் நடத்தப்பட்டது. இரண்டாம் நாள் காலையில் தஞ்சை தமிழ்ப்பல்கலைக்கழகத்தில் ஆய்வரங்கமும், தஞ்சை பெரிய கோவிலில் பொது அரங்கமும், மாலையில் தஞ்சை திலகர் திடலில் முன்னால் முதல்வர் கருணாநிதி தலைமையில் தஞ்சை பெரிய கோவில் ஆயிரம் ஆண்டு நிறைவு நினைவு நாணயம் மற்றும் அஞ்சல் தலை வெளியிடுதல், தஞ்சை மாநகருக்கான அடிப்படை கட்டமைப்பு வசதிகளை தொடங்குதல் ஆகிய நிகழ்வுகள் இடம்பெற்றன. வரலாற்று கண்காட்சி ஒன்றும் நடத்தப்பட்டது. 2020 குடமுழுக்கு தஞ்சை பெரிய கோவிலில் 23 ஆண்டுகளுக்கு பிறகு 5 பிப்ரவரி, 2020 ஆம் ஆண்டு காலை 9.30 மணிக்கு குடமுழுக்கு நடைபெற்றது. இராசகோபுரம், அனைத்து விமானங்களிலும் புனித நீர் ஊற்றப்பட்டு குடமுழுக்கு நடைபெற்றது. குடமுழுக்கை தொடர்ந்து அனைத்து கும்பங்களுக்கும் மகாதீபாரதனை நடைபெற்றது. தமிழ், சமசுகிருதத்தில் நடைமுறைகள் மேற்கொள்ளப்பட்டு குடமுழுக்கு நடைபெற்றது. கருத்துகளும் உண்மைகளும் தஞ்சை பெரிய கோயிலின் கோபுர நிழனானது தரையில் விழாது என்றொரு நம்பிக்கை மக்களிடையே நிலவுகிறது. ஆனால் இக்கோயிலின் விமான நிழல் தரையில் விழுகின்ற படியே அமைக்கப்பட்டிருக்கிறது. விமானத்தின் கோபுரம் 80 டன் எடைகொண்ட ஒரே கல்லால் கட்டப்பட்டதாக கூறப்படுகிறது. இது தவறான தகவலாகும். ஒரே கல்லால் கட்டப்படாமல், தனித்தனி கற்களை ஆரஞ்சு பழத்தின் சுளைபோல் இணைத்து விமானக் கோபுரத்தைக் கட்டியுள்ளனர். திருமேனிகள் செப்புபட்டையங்கள், திருச்சுற்று மாளிகை மற்றும் கோயிலை சுற்றியுள்ள கல்வெட்டுகளிலிருந்து கோயிலுக்கு கொடுக்கப்பட்ட திருமேனிகளை கல்வெட்டு அறிஞர்கள் பட்டியல் இட்டுள்ளனர். அவையாவன: நம்பியாரூரார் நங்கை பரவையார் திருநாவுக்கரசர் திருஞான சம்பந்தர் பெரிய பெருமாள்(இராஜராஜர் சிலை) பெரிய பெருமாள் நம்பிராட்டியார் (இராஜராஜர் மனைவி ஒலோகமாதேவி சிலை) சந்திரசேகர தேவர் ஷேத்ரபாலர் ஆடுகின்ற பைரவ மூர்த்தி சிறுத்தொண்ட நம்பி திருவெண்காட்டு நங்கை சீராளதேவர் ஆடவல்லான் ஆடவல்லான் நம்பிராட்டியார் உமா பரமேஸ்வரி மிலாடுடையார் ரிஷபவாகனதேவர் ரிஷபவாகனதேவர் நம்பிராட்டியார் ரிஷபம் கணபதி இலிங்கபுராண தேவர் சிவபெருமானின் கல்யாண சுந்தரர் திருமேனி, தஞ்சை அழகர், தஞ்சை அழகர் நம்பிராட்டியார், கணபதி(நின்ற நிலை), பதஞ்சலித் தேவர் ஆடவல்லார் நம்பிராட்டியார் உமா பரமேஸ்வரி, தட்சிணமேருவிடங்கர் நம்பிராட்டியார் உமா பரமேஸ்வரி தஞ்சைவிடங்கர் நம்பிராட்டியார் உமா பரமேஸ்வரி பொன்மாளிகை துஞ்சியதேவர் (சுந்தர சோழர் சிலை) வானவன் மாதேவி சிலை (குந்தவை தம் அம்மையாக எழுந்தருள்வித்த திருமேனி) பிச்சத்தேவர் திருமேனி சண்டேச பிரதாச தேவர் பஞ்சதேக மூர்த்தி தட்சிணாமூர்த்தி சண்டேசர் பிருங்கீசர் சூர்ய தேவர் கிராதார்ச்சுன தேவர் சிலை காளபிடாரி திருமேனி உமாஸகிதர் உமா பரமேஸ்வரி கணபதி சுப்பிரமண்யர் வில்லானைக்கு குருக்களாக எழுந்தருள்வித்த திருமேனி துர்க்கா பரமேஸ்வரி படங்கள் மேலும் பார்க்க அழியாத சோழர் பெருங்கோயில்கள் கங்கைகொண்ட சோழபுரம் ஐராவதேசுவரர் கோயில் தஞ்சைப் பெரிய கோயில் தேரோட்டம் தஞ்சை பெரிய கோவில் கல்வெட்டுகள் உசாத்துணை • குடவாயில் பாலசுப்ரமணியன், இராஜராஜேச்சரம், சுவாமி தயானந்தா கல்வி அறக்கட்டளை, மஞ்சக்குடி, திருவாரூர் மாவட்டம், 2010 • தஞ்சைப்பெரிய கோயில் சோழர் கால ஓவியங்கள், தமிழ்ப்பல்கலைக்கழகம், தஞ்சாவூர், 2010 மேற்கோள்கள் வெளி இணைப்புகள் தஞ்சாவூர் பெருவுடையார் கோயில் குறித்து குடவாயில் பாலசுப்ரமணியன் - காணொலி தஞ்சை பெரிய கோயில்: 10 சுவாரஸ்ய தகவல்கள் தஞ்சை பெரிய கோவில் வரலாறு டாட் காம் இராஜராஜீஸ்வரம் சிறப்பிதழ் கீதம் டாட் நெட்டில் கோவில் பற்றி தஞ்சைப் பிரகதீசுவரர் கோயில் ஒளி-ஒலி காட்சிகள் தஞ்சை பெரிய கோயிலில் ‘புதைந்திருக்கும்’ மணல் ரகசியம்: வல்லுநர்கள் புதிய தகவல் ''சிறப்புமிகு தஞ்சைத் தரணியில் ராஜராஜனின் கலைக்கோயில்' இந்துக் கோயில் கட்டிடக்கலை தமிழகத்தின் யுனெஸ்கோ உலக பாரம்பரியக் களங்கள் தஞ்சாவூர் மாவட்டத்திலுள்ள சிவன் கோயில்கள் தஞ்சாவூர் வரலாறு தஞ்சாவூர் மாவட்டம்


source: CulturaX

text: மேஷம் 2019 புத்தாண்டு ராசிபலன்: மேஷம் புத்தாண்டு ராசிபலன்கள் 2019: வருடத்தின் தொடக்கத்தில் உங்கள் ராசிநாதன் செவ்வாய் 12ம் வீட்டில் உள்ளதால் நன்மைகள் உண்டு. குடும்பத்தில் சுப காரியங்கள் நடைபெறும். ஒன்பதாம்வீட்டில் உள்ள சூரியன் காரணமாக பூர்விக சொத்துகள் கிடைக்கும். புதன் மற்றும் சுக்கிரன் சிறப்பான நிலையில் உள்ளதால் சொந்த தொழில் சிறப்பாக இருக்கும். குழந்தைகள் வழியில் மனமகிழ்ச்சி கிடைக்கும். நான்காம் வீட்டில் உள்ள ராகு காரணமாக மனமகிழ்ச்சி, குழந்தை பிறப்பு போன்றவை குறையும். ஆனால் ராகு கேது பெயர்ச்சி உங்களுக்கு நன்மைகளை தரும். பெற்றோரின் அன்பும் ஆதரவும் கிடைக்கும். வேலையில் உள்ளவர்கள் சிறப்பான நிலையை அடைவார்கள். ஒன்பதாம் வீட்டில் உள்ள சனி காரணமாக இதுவரை ஏற்பட்ட பிரச்சனைகள், போராட்டங்கள், வலி வேதனைகள் வீண் வழக்குகள் போன்றவை விலகி நினைத்த (அ) எதிர்பார்த்த நன்மைகள் கிடைக்கும். தெய்வ அணுகிரகம் உங்களுக்கு கிடைக்கும்.பூர்வீக சொத்துக்கள் உங்களுக்கு கிடைக்கும். தடைபட்ட திருமணம், குழந்தை பிறப்பு, போன்ற சுபகாரியங்கள் ஏற்படும். இதுநாள் வரை இருந்த கடன் பிரச்சனைகள் தீரும். பிரிந்து இருந்த கணவன் மனைவி ஒன்று சேருவார்கள். குடும்பத்தில் மனமகிழ்ச்சி நிம்மதி ஏற்படும். மாணவர்கள் கல்வியில் கவனம் செலுத்த வேண்டிய காலம். மேலும் இந்த வருடம் நிகழும் குரு பெயர்ச்சி, ராகு கேது பெயர்ச்சி போன்றவை உங்களுக்கு என்ன பலன்களை தரும் என்பதை விரிவாக பார்போம். 2019 மேஷ ராசி புத்தாண்டு ராசிபலன்கள் வீடியோ: எட்டாம் வீட்டில் உள்ள குரு பகவான் காரணமாக நன்மைகள் குறையும். பலருக்கு திருமண தடை குழந்தை பாக்கிய தடை போன்றவை ஏற்படும். இருப்பினும் குருபகவான் 29-03-2019 அன்று விருச்சக ராசியில் இருந்து தனுசு ராசிக்கு அதாவது ஒன்பதாம் வீட்டிற்கு சஞ்சாரம் செய்கிறார், மீண்டும் குருபகவான் வக்கிர நிலையில் 23-04-2019 அன்று விருச்சக ராசிக்கே செல்கிறார். பின் 05-11-2019 அன்று முறையாக தனுசு ராசிக்கு செல்கிறார். எனவே வருடதின் இறுதியில் தான் நன்மைகளை வழங்குவார். வீடு மனை வாகனம், தொழில்போன்ற விசயங்களில் நன்மைகள் ஏற்படும். வழக்குகளில் உங்களுக்கு வெற்றி கிடைக்கும். வெளியில் உங்கள் மதிப்பு, கெளரவம் சிறப்படையும். வேலையில் உள்ளவர்கள் நன்மை பெறுவார்கள். தள்ளிப்போன திருமணம் குழந்தை பிறப்பு போன்ற சுப காரியங்கள் நடைபெறும். வெளியுலகில் உங்கள் மதிப்பு, கெளரவம் கூடும். சொந்த தொழில் சிறப்பான நிலையை அடையும். தாய் தந்தையின் அன்பும் ஆதரவும் கிடைக்கும். கடந்த குரு பெயர்ச்சியை காட்டிலும் இந்த குரு பெயர்ச்சி மனமகிழ்ச்சியை / நன்மைகளை தரும். 2019 இல் சனிபெயர்ச்சி இல்லை. தனுசு ராசியில் உள்ள சனிபகவான் காரணமாக இதுவரை ஏற்பட்ட பிரச்சனைகள், போராட்டங்கள், வலி வேதனைகள் வீண் வழக்குகள் போன்றவை விலகி நினைத்த (அ) எதிர்பார்த்த நன்மைகள் கிடைக்கும். தெய்வ அணுகிரகம் உங்களுக்கு கிடைக்கும். பூர்வீக சொத்துக்கள் உங்களுக்கு கிடைக்கும். சகோதர சகோதிரிகள் வழியில் மனமகிழ்ச்சி கிடைக்கும். பெற்றோரின் அன்பும் ஆதரவும் உங்களுக்கு கிடைக்கும். புதிய தொழில் தொடங்குதல், பதவிகள் கிடைத்தல் போன்ற அனைத்து நன்மைகளும் கிடைக்கும். ராகுபகவான் நான்காம் வீட்டில் உள்ளதால் நன்மைகள் கிடைக்கும். வெளிநாடு, வெளிநாடு வேலை போன்றவை சிறப்பாக இருக்கும். அந்நிய நபர்கள் மூலம் நன்மைகள் கிடைக்கும். பத்தாம் வீட்டில் உள்ள கேது பகவான் காரணமாக தொழில் விஷயங்கள் சிறப்பாக இருக்கும். மேலும் 07-03-2019 அன்று ராகு பகவான் மிதுன ராசிக்கும், கேதுபகவான் தனுசு ராசிக்கும் சஞ்சாரம் செய்கிறார்கள். அதாவது ராகு மூன்றாம் வீட்டிலும், கேது ஒன்பதாம் வீட்டிற்கும் பெயர்ச்சி அடைவார்கள். இதன் மூலம் நன்மைகள் உங்களுக்கு தொடரும்.


தமிழகத்திற்கு எதிராக களமிறங்கும் நிர்மலா சீதாராமன்.. என்ன செய்யப்போகிறது தமிழக பாஜக? | TN BJP has to condemn Nirmala Sitharaman for her stand against Tamilnadu - Tamil Oneindia தமிழகத்திற்கு எதிராக களமிறங்கும் நிர்மலா சீதாராமன்.. என்ன செய்யப்போகிறது தமிழக பாஜக? | Published: Thursday, December 20, 2018, 15:42 [IST] சென்னை: பெரிய அதிர்ச்சியொன்றை பரிசளித்துள்ளார், மத்திய அமைச்சர் நிர்மலா சீதாராமன். மேகதாது அணை விவகாரத்தில் தமிழகத்திற்கு எதிராக கர்நாடக எம்.பி.க்கள் டிசம்பர் 27ம் தேதி நாடாளுமன்ற வளாகத்தில், நடத்த உள்ள போராட்டத்தில் பங்கேற்க முடிவு செய்துள்ளார் அவர். நிர்மலா சீதாராமன், தமிழக பாஜகவின் முகமாக பார்க்கப்பட்டவர் என்பதை தாண்டி அவர் மத்திய அமைச்சர் என்பதையும் மறந்து இப்போராட்டத்தில் தமிழகத்திற்கு எதிராக களமிறங்கியுள்ளார். நிர்மலா சீதாராமன் கர்நாடகாவிலுள்ள லோக்சபா தொகுதியில் போட்டியிட்டு மக்களால் தேர்ந்தெடுக்கப்பட்டவர் கிடையாது. எந்த மாநிலத்தில் இருந்து வேண்டுமானாலும் தேர்ந்தெடுக்கப்பட கூடிய, ராஜ்யசபா எம்.பி.யாகத்தான் கர்நாடகாவில் இருந்து தெர்ந்தெடுக்கப்பட்டவர். நிலைமை இப்படி இருக்கும்போது, தமிழகத்தை பூர்வீகமாக கொண்டவர், அதுவும் கூட காவிரி பாயும், திருச்சி மாவட்டத்தை சேர்ந்தவரான நிர்மலா சீதாராமன் கர்நாடகாவுடன் கை கோர்த்துக்கொண்டு, தமிழகத்திற்கு வரும் காவிரியை தடுக்க ஒரு அணை கட்ட ஆதரவு தெரிவித்துள்ளது என்பதை கற்பனை செய்து கூட பார்க்க முடியாது. ஆனால், அதை செய்துள்ளார் நிர்மலா சீதாராமன். அவர் நினைத்திருந்தால் இந்த ஆலோசனை கூட்டத்தில் பங்கேற்காமல் இருந்திருக்க முடியும். ஆனால், கூட்டத்தில் பங்கேற்றதோடு போராட்டத்திற்கு முகூர்த்தம் குறித்துள்ளார். உச்சநீதிமன்ற உத்தரவுக்கு எதிராக டெல்லியில் இன்று மத்திய அமைச்சர் சதானந்தகவுடா தலைமையில், நடைபெற்ற கர்நாடக எம்.பி.க்கள் கூட்டத்தில் இந்த முடிவு எடுக்கப்பட்டுள்ளது. மேகதாது அணையை உச்ச நீதிமன்ற தீர்ப்புக்கு எதிராக கட்டி முடிப்பது என்று பிடிவாதம் காட்டும் கர்நாடகா, அதற்கு வலு சேர்க்க எம்.பி.க்கள் கூட்டத்தை கூட்டி போராட்டத்தை அறிவித்துள்ளது. புதிதாக எந்த ஒரு அணையை கட்ட வேண்டுமானாலும், தமிழகம் உட்பட சம்மந்தப்பட்ட4மாநிலங்களின் ஒப்புதலுடன்தான் செய்யவேண்டும் எந்ற உச்சநீதிமன்ற தீர்ப்பு காற்றில் பறக்கவிடப்பட்டுள்ளது. இதை பச்சை அநியாயம் என்று குழந்தைக்கும் தெரிந்த விஷயத்திற்கு, மத்திய அமைச்சராக இருக்க கூடிய நிர்மலா சீதாராமன் பச்சைக்கொடி காட்டியுள்ளார். மேகதாது அணை கட்ட பூர்வாங்க ஆய்வுகளுக்கு மத்திய நீர்வளத்துறை அமைச்சகம் அனுமதியளித்ததே துரோகம் எனும்போது, துரோகத்திற்கு வக்காலத்து வாங்கி நடக்கும் ஒரு அநியாய போாராட்டத்தில் நிர்மலா சீதாராமன் பங்கேற்பது அதிர்ச்சியை ஏற்படுத்தியுள்ளது. தமிழகத்திற்கு எதிரான துரோகங்களால், பிரதமர் மோடியையே goback என்று சொன்ன தமிழகம், இனி நிர்மலா சீதாராமனை எப்படி எதிர்கொள்ளும் என்ற கேள்வி அரசியல் வட்டாரத்தில் பரபரப்பை ஏற்படுத்தியுள்ளது. என்ன செய்யும் தமிழக பாஜக தமிழகத்திற்கு எதிரான போராட்டத்தில் நிர்மலா சீதாராமன் கலந்து கொள்ளவுள்ளதால், தமிழக பாஜகவினர் அதற்குப் பதிலடியாக போராட்டம் நடத்துவார்களா ? என்ற எதிர்பார்ப்பு ஏற்பட்டுள்ளது. குறைந்தபட்சம், உடனடியாக, நிர்மலா சீதாராமனுக்கு தமிழக பாஜக கண்டனம் தெரிவிக்குமா? நிர்மலா சீதாராமன் நடவடிக்கைக்கு எதிராக அதிரடி பதிலடியாக தமிழிசை டெல்லியில் போய்ப் போராட்டம் நடத்துவாரா? இதன் மூலம், தமிழக பாஜக உயிர்ப்போடு உள்ளது என்பதை அவர் நிரூபிப்பாரா என்று அடுத்தடுத்த கேள்விகள் எழுகின்றன. தமிழகத்திற்கு எதிராக போராட்டம் நடத்தப்போகும், நிர்மலா சீதாராமன், கஜா புயல் பாதித்த காவிரி டெல்டா மாவட்டங்களில்2நாட்கள் தங்கி பார்வையிட்டார். புயல் பாதித்த பல நாட்கள் கழித்துதான் என்றபோதிலும், இவரது வருகை பெரிதாக பேசப்பட்டது. ஆனால், அதே காவிரி டெல்டா மாவட்டங்களை பாலைவனமாக்கும் திட்டத்திற்காக நிர்மலா சீதாராமன் வரிந்து கட்டி நிற்பதை பார்க்கும்போது, டெல்டா மீதான பாசம் வெறும் கண் துடைப்புதானா என்ற கேள்வி எழுகிறது. காவிரி டெல்டா மீது உண்மையான அக்கறை இருக்குமானால் இவர் மேகதாது அணை கூடாது என்று அல்லவா சொல்லியிருக்க வேண்டும்? மத்திய அமைச்சராக நடுநிலை இல்லை கர்நாடக ராஜ்யசபா எம்.பி. என்ற ஒரே காரணத்திற்காக, இவர் கர்நாடகத்திற்கு ஆதரவான நிலைப்பாட்டைக் கடைப்பிடித்தால் மத்திய அமைச்சர் என்ற நடுநிலையுடன இருக்க வேண்டிய பொறுப்பிலிருந்து தவறுகிறார். சதானந்தகவுடாவும் அதே தவறைத்தான் செய்கிறார். குறைந்தபட்சம் அவர் லோக்சபா எம்.பி. பெங்களூர் வடக்கு தொகுதியில் இருந்து தேர்ந்தெடுக்கப்பட்டவர். மக்களின் கேள்விகளுக்கு பதில் சொல்ல வேண்டியவர். எனவே வேறு வழியின்றி இதை செய்வதாக எடுத்துக்கொண்டாலும், நிர்மலா சீதாராமனுக்கு இதற்கான அவசியம் என்ன வந்தது என்ற கேள்வி எழாமல் இல்லை. நிர்மலா சீதாராமனின் தமிழகத்திற்கு எதிரான செயல்பாட்டுக்கு, தமிழக பாஜக எப்படி பதிலடி கொடுக்கப்போகிறது? அனைவர் மனதிலும் இப்போது எழுந்துள்ள ஒரே கேள்வி இதுதான். mekedatu nirmala sitharaman மேகதாது நிர்மலா சீதாராமன் Will the Tamilnadu BJP condemn union minister Nirmala Sitharaman for her stand against Tamilnadu in Cauvery issue? Story first published: Thursday, December 20, 2018, 15:42 [IST]


text: கத்தூரி மஞ்சள் (கஸ்தூரி மஞ்சள், Curcuma aromatica) என்பது பூமிக்கடியில் விளையும் கிழங்கு வகையைச் சேர்ந்த ஒரு மருத்துவ மூலிகை ஆகும். இது தமிழ் நாட்டிலும் இலங்கையிலும் பொதுவாகக் கிடைக்கக்கூடிய மஞ்சள் ஆகும். மருத்துவப் பயன்கள் சொறி, சிரங்கு, வியர்வை நாற்றத்திற்கு மேல் பூச்சு. மேனி பளபளக்கவும், உடலிலுள்ள சிறு சிறு உரோமங்களை அகற்றவும் பயன்படுத்தப்படும் சாதனம். மேற்கோள்கள் மூலிகைகள்


source: fineweb

text: ரஷ்யாவில் பரபரப்புடன் எதிர்பார்க்கப்பட்டிருந்த அதிபர் தேர்தல் நடைபெற்றுவருகின்றது. கடந்த நான்கு ஆண்டுகளாக பிரதமராக இருந்த விலாடிமீர் புடின் இந்தத் தேர்தல் மூலம் மூன்றாவது தடவையாகவும் அதிபராகும் முயற்சியில் ஈடுபட்டுள்ளார். 2000 ஆம் ஆண்டு முதல் 2008 ஆம் ஆண்டு வரையான காலப்பகுதியில் இரண்டு தவணைகள் ரஷ்யாவின் அதிபராக இருந்த விலாடிமீர் புடின் தொடர்ச்சியாக மூன்றாவது தடவையும் அதிபராவதற்கு அந்நாட்டு அரசியலமைப்புச் சட்டம் அனுமதிக்கவில்லை. இம்முறை அதிபர் தேர்தலில் நான்கு பேரை எதிர்த்து விலாடிமீர் புடின் போட்டியிடுகின்றார். இவர்களில் மூவர் முன்னைய தேர்தல்களில் புடினால் தோற்கடிக்கப்பட்டவர்கள். புடினின் ஐக்கிய ரஷ்யா கட்சி கடந்த நாடாளுமன்றத் தேர்தலின் போது பல்வேறு முறைகேடுகளில் ஈடுபட்டதாக எழுந்த பரவலான குற்றச்சாட்டுக்களின் மத்தியில் இந்தத் தேர்தலில் அவர் போட்டியிட்டுள்ளார். பலத்த போட்டி ரஷ்யாவுக்கு தேவைப்படுகின்ற உண்மையான தலைவராக புடின் திகழ்வாரா அல்லது அங்கு ஒரு மாற்றத்தை மக்கள் விரும்புகிறார்களா என்பது இம்முறை தேர்தல் மூலம் தெரிந்துவிடும் என்று செய்தியாளர்கள் கூறுகின்றனர். மாஸ்கோவில், மனைவியுடன் வாக்களித்த புடின், இந்தத் தேர்தலில் அதிகளவானோர் வாக்களிப்பார்கள் என்றும் மக்கள் பொறுப்புடன் செயற்படுவாடுகள் என்றும் நம்புவதாக ஊடகங்களிடம் தெரிவித்துள்ளார். நான்காவது தடவையாகவும் இம்முறை போட்டியிடுகின்ற கம்யூனிஸ்ட் கட்சி வேட்பாளர் ஜெனாடீ ஜூகானோஃப் தான் புடினுக்கு சவாலாக இருப்பார் என்று கூறப்படுகின்றது. இந்தத் தேர்தலில் புடின் 50 வீதத்துக்கும் அதிகமான வாக்குகளைப் பெற முடியாமல் போனால், அவருக்கு அடுத்தபடியாக கூடுதல் வாக்குகளைப் பெற்றவரை இரண்டாம் சுற்று வாக்குப் பதிவில் புடின் எதிர்கொள்ள நேரிடும். தேர்தல் முறைகேடுகள் நடக்கலாம் என்ற அச்சம் அதிகரித்திருப்பதால் ஆயிரக்கணக்கான தன்னார்வ அணியினர் தேர்தல் கண்காணிப்பு பணியில் ஈடுபடுத்தப்பட்டுள்ளனர்.


மதம், சாதி மற்றும் வர்க்க வேறுபாடுகளை ஒதுக்கி விட்டு எல்லோரும் ஒன்றுபட வேண்டுமென காங்கிரஸ் முன்னாள் தலைவர் ராகுல் காந்தி கூறியுள்ளார். இதுதொடர்பாக தனது டிவிட்டர் பக்கத்தில் ராகுல் சில கருத்துக்களைப் பதிவிட்டுள்ளார். அதில், “கொரோனாவை ஒழித்துக்கட்ட வேண்டும் என்ற ஒரே பொதுவான நோக்கம், நாம் எல்லோரும் மதம், சாதி மற்றும் வர்க்க வேறுபாடுகளை ஒதுக்கி வைத்துவிட்டு, ஒரே இந்திய மக்களாக ஒன்றுபடுவதற்கான வாய்ப்பாக உள்ளது. இரக்கம், மற்றவர்கள் மீதான அக்கறை மற்றும் தியாகம் ஆகியவை இந்த எண்ணத்தின் மையமாகும். ஒன்றாக இருந்து நாம் இந்த போரில் வெற்றி பெறுவோம்” என அவர் குறிப்பிட்டுள்ளார். மேலும், இந்து மற்றும் முஸ்லீம் அடையாளங்களுடன் கூடிய இரண்டு சிறுவர்கள் ஒற்றுமையுடன் நடந்து செல்வது போன்ற புகைப்படத்தையும் அவர் பதிவிட்டுள்ளார். கொரோனா பாதிப்பில் ஒரு குறிப்பிட்ட மதத்தைக் குறிப்பிட்டு அவர்களை இழிவுபடுத்தும் வகையில் விஷமிகள் பலர் சமூக வலைத்தளங்களில் கருத்துககளைப் தெரிவித்து வருகின்றனர். இதற்கு பலதரப்பில் இருந்து கடுமையான கண்டனங்களையும் தமது எதிர்ப்பையும் தெரிவித்து வருகின்றனர் இந்நிலையில், ராகுல் காந்தியும், மதம், சாதி மற்றும் வர்க்க வேறுபாடுகளை ஒதுக்கிவைத்து விட்டு மக்கள் ஒன்றிணைய வேண்டுமென வலியுறுத்தியுள்ளார்.


தமிழகத்தில் புதிதாக 69 பேருக்கு கொரோனா வைரஸ் தொற்று உறுதி செய்யப்பட்டுள்ளதாக தமிழக சுகாதாரத் துறைச் செயலாளர் பீலா ராஜேஷ் தெரிவித்துள்ளார். இதுதொடர்பாக சென்னையில் இன்று மாலை (செவ்வாய்கிழமை) செய்தியாளர்களைச் சந்தித்த பேசிய அவர், “தமிழகத்தில் 253 பேர் அரசுக் கண்காணிப்பில் உள்ளனர். இதில் 28 நாள்கள் கண்காணிப்பு முடிந்தவர்கள் 27,416. தமிழகத்தில் புதிதாக இரண்டு ஆய்வகங்கள் உருவாக்கப்பட்டுள்ளன. இதுவரை 5,305 பேருக்கு கொரோனா தொற்று பரிசோதனை செய்யப்பட்டுள்ளது. அதில், 690 பேருக்கு கரோனா தொற்று உறுதி செய்யப்பட்டுள்ளது. இன்றைக்கு புதிதாக 69 பேருக்கு கொரோனா வைரஸ் நோய்த் தொற்று இருப்பது உறுதி செய்யப்பட்டுள்ளது. இதில் டெல்லி சென்று திரும்பியவர்கள் மற்றும் அவர்களுடன் தொடர்பில் இருந்தோர் எண்ணிக்கை 63. மற்ற மூவர் ஒரே குடும்பத்தைச் சேர்ந்தவர்கள். இது தவிர்த்து உள்ள மற்ற மூன்று பேரில் ஒருவர் வெளிமாநிலப் பயணம் மேற்கொண்டுள்ளார், மற்றொருவர் வெளிநாட்டுக்கு பயணம் மேற்கொண்டவருடன் தொடர்பில் இருந்துள்ளார், மற்றொருவருக்கு தொற்று ஏற்பட்டதன் காரணம் குறித்து கண்டறியப்பட்டு வருகிறது.” இது தவிர்த்து கொரோனா வைரஸ் நோய்த் தொற்றால் பெண் ஒருவர் இன்று பலியாகியுள்ளார். இதன்மூலம், தமிழகத்தில் பலியானோரின் எண்ணிக்கை 7 ஆக உயர்ந்துள்ளது. இதுவரை 19 பேர் குணமடைந்து வீடு திரும்பியுள்ளதாகவும் பீலா ராஜேஷ் தெரிவித்தார்.


ஹாங்காங்கிற்கான பாதுகாப்புச் சட்டம் ஹாங்காங் வளர்ச்சியின் முன்நிபந்தனையாகும் தேசத்தின் பாதுகாப்பு, சமூகத்தின் நிலைத் தன்மை, சட்ட ஒழுங்கு ஆகியவை ஹாங்காங் வளர்ச்சியின் முன்நிபந்தனைகளாகும். நாட்டின் பாதுகாப்பைப் பேணிக்காத்து, ஹாங்காங்கில் சட்ட ஒழுங்கை மேம்படுத்தினால்தான், செழுமை மற்றும் நிலைத்தன்மை நனவாக்கப்பட முடியும் என்று கடந்த ஆண்டு ஹாங்காங்கின் ஒழுங்கற்ற நிலைமை எடுத்துக்காட்டியுள்ளது. ஹாங்காங்கிற்கான பாதுகாப்புச் சட்டம், ஹாங்காங் சமூகத்தின் எதிர்பார்ப்புக்குப் பொருந்தியது. “ஒரு நாட்டில் 2 அமைப்பு முறைகள்” என்ற கொள்கையின் அடிப்படையில், ஹாங்காங்கின் பொது சமூகப் பாதுகாப்புக்கும், ஹாங்காங் மக்களின் உயிர் பாதுகாப்புக்கும் இச்சட்டம் உத்தரவாதத்தை வழங்கும். இச்சட்டம், ஹாங்காங்கின் வளர்ச்சியைப் பேணிக்காக்கும் முக்கிய அடிப்படையாகும். சீன மத்திய அரசின் உறுதியான ஆதரவுடனும், இச்சட்டத்தின் பாதுகாப்புடனும், ஹாங்காங் புதிய வளர்ச்சிச் சாதனைகளைப் பெறுவது உறுதி என்று நம்புகின்றோம். அதிகம் படிக்கப்பட்டவை புதிய செய்திகள் - சீன மக்கள் குடியரசு உருவாக்கப்பட்ட 70ஆவது ஆண்டு நிறைவுக்கான கொண்டாட்டம் - சீன-ஜப்பான்-தென்கொரிய வெளியுறவு அமைச்சர்களின் 9ஆவது கூட்டம் - அதிக ரசிகர்களைக் கவர்ந்துள்ள தொலைக்காட்சி செய்தி ஒளிபரப்பு - ஆப்கானிஸ்தானில் நிகழ்த்தப்பட்ட தாக்குதலுக்கு ஐ.நாவின் கண்டனம் - ஷிச்சின்பிங் நூலின் பிரெஞ்சு மொழிப் பதிப்பு வெளியீடு


இந்த ஆண்டும் இலவச முகாமில் புதிதாக பிறந்த குழந்தைகள் முதல் 40 வயது வரை உள்ள உதடு, உள் அண்ணம் பிளவுபட்டோருக்கு அறுவை சிகிச்சைக்கான மருத்துவ பரிசோதனைகள் செய்யப்படுகிறது.


கடலூர் மாவட்டம்


text: கினிகத்தேனை நகரில் பிரதான வீதியில் வெடிப்புகள் ஏற்பட்டுள்ளதால் போக்குவரத்து முற்றாக தடை செய்யப்பட்டுள்ளது. அட்டன் கண்டி பிரதான வீதியின் கினிகத்தேனை நகரின் முதலாவது பிரதான வீதியே 26.05.2016 மாலை 7.30 முதல் முற்றாக தடை செய்யப்பட்டுள்ளதாக கினிகத்தேனை பொலிஸார் தெரிவித்தனர். கடந்த இரண்டு தினங்களாக கினிகத்தேனை பொலிஸ் நிலையத்திற்கும் கினிகத்தேனை நகர மத்திய பஸ்தரிப்பிடத்திற்கும் இடையிலான நகரின் பிரதான வீதியில் பாரிய நில வெடிப்பு ஏற்பட்டுள்ளது. இந் நிலையில் கினிகத்தேனை பொலிஸாரினால் கட்டிட ஆராய்ச்சி திணைக்களத்திற்கு அறிவித்ததையடுத்து வெடிப்பு ஏற்பட்ட இடத்தை 26.05.2016 மாலை பார்வையிட்ட அதிகாரிகள் குறித்த வீதியினை உடனடியாக மூடுமாறு உத்தரவிட்டுள்ளனர். வீதியில் ஏற்பட்டுள்ள வெடிப்பு அனர்த்ததிற்குள்ளாகலாம் என அதிகாரிகள் தெரிவித்துள்ளதுடன் மேலதிக நில ஆய்வு பரிசோதனையை மேற்கொள்ள நடவடிக்கைகள் எடுக்கப்பட்டுள்ளதாகவும் தெரிவித்தனர். கினிகத்தேனை நகரின் முதலாவது பிரதான வீதி மூடப்பட்டுள்ளபோதும் நகரின் இரண்டாவது பிரதான வீதியினூடாக கினிகத்தேனை பஸ் தரிப்பிட வழியாக நாவலப்பிட்டி மற்றும் கண்டிக்கான போக்குவரத்து நடைபெறுவதாகவும் கினிகத்தேனை பொலிஸார் மேலும் தெரிவித்தனர். அத்தோடு இப்பகுதியில் உள்ள சில கடைகளிலும் வெடிப்புகள் ஏற்பட்டுள்ளமை குறிப்பிடதக்கது.


text: எனக்கு (கப்டன்) இதைப் படித்ததிலிருந்து அப்பாவின் ஞாபகம். கவலை. பொலிஸ், புளொட், ஊராட்கள், நேவி, புலி என அடிவாங்கி உளவியல் தாக்கமுடையவராக இப்பவும் இந்தியாவிலிருக்கிறார். 6 மாதம் புலிகள் கொண்டு வைச்சிருந்து அடிச்சு விட்டாப் பிறகு அந்தக் கோபமெல்லாம் அடியாக எனக்கும் அம்மாவுக்கும் தான் விழுந்தது. உண்மையாகவே என் சங்கிலி வாங்கிக் கொண்டு ஒரு பானையில் சோறுடன் இந்தியா போறதாக வெளிக்கிட்டார். நாம் நம்பவில்லை. 13, 19 வயது பிள்ளைகள் அகதிகளாக படகில் இந்தியா போனது கவலை. ஒரே குடி. கோட்டை நோக்கி வந்த ஆமி பிடித்து 5 நாட்களாக வைத்திருந்து விடுவிக்கப்பட்டவர்களவர்கள் .படகில் வேட்டி கட்டி நெடுந்தீவடைந்து நயினாதீவு போய் பிறகு நேவியிடம் உளவாளி என அடிவாங்கி.புலிகளிடமும் நேவியின் உளவாளி என அடிவாங்கி (அப்ப 53 வயசு) புலிகளின் 6 மாத சிறைக்கு பிறகு வந்தும் மோட்டார் சைக்கிள் சத்தம் கேட்டால் பயப்பிடுவார்.இப்பவும் யாழ்ப்பாணம் போக விருப்பமில்லை.இந்தியாவில் சுதந்திரமாக இருக்கிறதாக சொல்வார்.இது உண்மை. தனிப்பட உங்களுக்கு எழுதுகிறேன். நம்பகத்தன்மை பற்றிய உங்கள் கணிப்பு சரியெனச் சொல்ல இதை எழுதுகிறேன். இது அண்ணன் எழுதிய கதை. ஆகவே சாட்சியாயிருக்கும் நான் அமைதியாக கருத்துகளைப் படித்துக் கொண்டிருக்கிறேன். இடையில் நுழைந்து கதையை இரசிப்பவர்களை குழப்ப விரும்பவில்லை. "நான் இயக்கத்திட்ட வாங்கின அடியெல்லாம் உங்களுக்குத் தருவன்" என எனக்கும் அம்மாவுக்கும் ஒரே அடி. இவர்கள் எழுதுவதால் எம் வாழ்விலும் இது போல பல சனங்களின் வாழ்விலும் நடந்தவைகள் இல்லெயென்றாகாது. இதிலே அண்ணன் முக்கிய சம்பவங்களை வைத்து கற்பனையை சேர்த்து எழுதினார். நம்பகத்தன்மை பற்றி இன்னும் உறுதியாக நீங்கள் எழுதலாம். தர்மினி இதை என் தளத்தில் வெளியிட தங்கள் அனுமதி கிடைக்குமா? உங்கள் பெயர் வரவேண்டாம் எனில் பெயர் குறிப்பிட விரும்பாத ஒரு ஈழத்துப் பெண் என்று வெளியிட விரும்புகிறேன். என் பெயரை வெளியிடுவது பற்றி பிரச்சனையில்லை. பெயர் இல்லாமல் வெளியிட இது என்ன இரகசியம். அல்லைப்பிட்டியில் எல்லோருக்கும் தெரிந்த கதை நம் கதை. தனிப்பட்ட ரீதியாக உங்களுக்கு அனுப்பிய மெஸேச் இது என்றும் என் அனுமதியுடன் வெளியிடப்படுகிறதெனவும் நீங்கள் குறிப்பிடலாம். என் அண்ணா ஷோபாசக்தியுடன் இது வெளியான பிறகு நான் இன்னும் கதைக்கவில்லை.அவர் இப்ப இந்தியாவில். அப்படியெனில் தாங்கள் ஷோபா சக்தியின் உடன்பிறந்த சகோதரியா? அவர் பிறந்து 6 வருடங்களின் பின் பிறந்தவள்.


text: மாலினி 22 பாளையங்கோட்டை - விமர்சனம் | Cinema Movie Review | Movie Reviews | Tamil movies| Tamil actor actress gallery |Tamil Cinema Video,Trailers,Reviews and Wallpapers. விமர்சனம் பட காட்சிகள் (8) சினி விழா (3) நடிகர்: கிரிஷ் ஜெ.சதார் இயக்குனர்: ஸ்ரீப்ரியா 15 பிப், 2014 - 14:07 IST தினமலர் விமர்சனம் » மாலினி 22 பாளையங்கோட்டை மலையாளத்தில் பெரும் பரபரப்பை கிளப்பி, வரவேற்பையும் பெற்ற 22 பீமேல் கோட்டயம் படத்தின் தமிழ் ரீ-மேக் தான் மாலினி 22 பாளையங்கோட்டை திரைப்படம்! சாந்தி முகூர்த்தம் திரைப்படத்தின் மூலம் இயக்குநராக அறிமுகமான நடிகை ஸ்ரீப்ரியாவின் இயக்கத்தில் வெளிவந்திருக்கும் மற்றுமொரு திரைப்ப(பா)டம் இப்படமன்றால் மிகையல்ல!! குடும்ப கஷ்டம், வெளிநாட்டு வேலைக்காக விசா விஷயமாக ஏஜென்ட் கிரிஷ் ஜே சத்தாரை சந்திக்கிறார் நித்யா மேனன். விசா கிடைக்கும் வரை கிரிஷின் பங்களாவிலேயே தங்க வேண்டிய சூழல் நித்யாவுக்கு... இந்த சூழலில் இருவருக்கும் காதல் மலருகிறது! கிரிஷ் இல்லாத சமயத்தில், கிரிஷின் முதலாளி நரேஷ், நித்யாவை திட்டமிட்டு பாலியல் பலாத்காரம் செய்துவிடுகிறார். அதன் பிறகும் கிரிஷ் அவளை ஏற்றுக்கொண்டு காதலை தொடர அந்த கசப்பான சம்பத்தை மறந்து வாழ்கிறார் நித்யா. மீண்டும் நரேஷ், நித்யாவை பலாத்காரம் செய்கிறான். இதில் வெகுண்டெழும் நித்யா, நரேஷூக்கு எதிராக புயலாக கிளம்பும் போது அவளை போதைப்பொருள் கடத்தல்காரி என ஜெயிலுக்கு அனுப்புகின்றனர். அப்பொழுது கிரிஷ், நரேஷ் இருவரும் கூட்டு களவாணிகள் என்பதை கண்டுபிடிக்கும் நித்யா, சிறையில் இருந்து திரும்பியதும் தன் வாழ்க்கையை நாசப்படுத்தியவர்களை நரகத்தில் தள்ளி பழிவாங்குவது தான் மாலினி 22 பாளையங்கோட்டை படத்தின் வித்தியாசமும் விறுவிறுப்புமான மீதிக்கதை! நித்யா மேனன் தான் மொத்த படமும்! கிரிஷூடன் காதலில் விழுவதிலாகட்டும், ஆஸ்பத்திரி நர்ஸாக கோட்டா சீனிவாசனின் சில்மிஷ கேள்விகளுக்கு சிரித்தபடி நழுவுவதிலாகட்டும், நயவஞ்சகர்களை பழிவாங்க புயலெ புறப்படுவதிலாகட்டும் அத்தனையிலும் அசத்தியிருக்கிறார். சில இடங்களில் இப்பட இயக்குநரும், பிரபல நடிகையுமான ஸ்ரீபிரியாவின் பிரதிபலிப்போ, பிம்பமோ.?! மூக்கின் மேல் விரல் வைக்க விட்டுவிடுகிறார் அம்மாணி என்றால் மிகையல்ல! இதுநாள் வரை வில்லனாக இருந்த கோட்டா சீனிவாசராவ் இதில் ஜொள்ளர் அவ்வளவே! ஆனால் அவரது பணியை அழகாக செய்திருக்கிறார். நரேஷ், கிரிஷ் ஜே சத்தார் இருவரும் நித்யாவை நம்ப வைத்து கிரிஷ், நரேஷூக்கு விருந்தாக்கும் காட்சிகளில் குலை நடுங்குகிறது. அடபாதக பதர்களே!! கோவை சரளா, வித்யூலேகாராமன், அஞ்சலி ராவ், ஜானகி என ஏகப்பட்ட நட்சத்திரங்கள், ஆனாலும் சரளா கடுப்பேற்றி விடுகிறார். இப்படி ஒரு சிரியஸ் கதைக்கு சிரிப்பு என்ற பெயரில் கடுப்பும், கடிப்பும் பெரும்பலம்! போதை மருந்து கடத்தல் சிறை தண்டனையில் இருந்து அத்தனை எளிதாக நித்யாமேனன் வெளியே வருவது உள்ளிட்ட ஒரு சில ஹம்பக்குகள் இருந்தாலும், ஸ்ரீப்ரியாவின் இயக்கத்தில் மாலினி 22 பாளையங்கோட்டை - மதிகெட்ட காளைகளுக்கு கடுஞ்சிறை கொட்டகை! மாலினி (நித்யாமேனன்) நர்ஸாகப் பணிபுரிகிறார். அவரது கனவு வெளிநாடு போக வேண்டும் என்பது அதற்காக விசா எடுத்துத் தரும் ஏஜென்ட் அலுவலகம் வரும்போது அங்கு பணிபுரியும் "கிரிஷ்மீது காதல் கொள்ள காதலன் ஆன கிரிஷ், தம் பாஸுக்கு (நரேஷ்) மாலினியை இரையாக்குகிறான். நரேஷை பழிவாங்கத் துடிக்கும் மாலினியை கிரிஷ், நரேஷ் இருவரும் திட்டமிட்டுச் சிறைக்கு அனுப்ப, சிறை செல்லும் மாலினி அங்கு ஜானகி என்ற தீவிரவாத பெண்மணியைச் சந்திக்கிறாள். அவள் தரும் நம்பிக்கை, வீரம் மாலினியைத் துடித்தெழச் செய்து, வெளியே வந்து இருவரையும் ஆதாரமில்லாமல் பழிவாங்கிவிட்டு, மீண்டும் நர்ஸ் டிரெயினிங்குக்கு வெளிநாடு செல்வதுதான் "மாலினி 22 பாளையங்கோட்டை படத்தின் கதை. கெட்டுப்போய்விட்டால் நாயகி கடைசியில் சாகடிக்கப்பட வேண்டியவர் என்ற பாணியை மாற்றி அவள் வாழ வேண்டியவள் என்று காட்டியதற்கும், காயம்பட்ட பெண் தன்னைக் கடித்தவனை பழிவாங்கவும் ஒரு தூண்டுதல் வேண்டும் என்று இயல்பாகக் காட்டியுள்ளதற்கும் சபாஷ் போடலாம். பெண் இயக்குநர் ஸ்ரீப்ரியா இப்படி ஒரு கதையை தேர்வு செய்ததில் ஒரு நியாயம் உள்ளது. இன்று நாட்டில் நடக்கும் பாலியல் கொடூர வன்முறைகளுக்குப் பதிலடியாக இப்படம் பங்காற்றுகிறது எனலாம். படத்தின் திரைக்கதையில் இன்னமும் கூடுதல் விறுவிறுப்பை ஏற்றி, கிளைமாக்ஸில், தன்னைக் கொல்லவரும் நித்யாமேனனை கிரிஷ் கொல்வாரா? அல்லது நித்யாமேனனை அவரைக் கொல்வாரா? என்று விறுவிறுப்பான மாயாஜால உச்சக்காட்சி அமைந்திருந்தால் படம் இன்னும் பேசப்பட்டிருக்கும். ஆயினும் பெண் இயக்குநரின் பங்களிப்பைப் பாராட்டலாம்.


text: புறவொலி அலகீடு (இலங்கை வழக்கு: கழியொலி) அல்லது மீயொலி அலகீடு (Ultra Sound Scan) என்பது எர்ட்சு முதல் எர்ட்சு அலைவெண்ணுக்கு மேற்பட்ட புறவொலிகளைப் பயன்படுத்தி உடலின் உட்பகுதிகளை படிம மாக்கும் கருவியாகும். மருத்துவ புறவொலி வரைவியல் (Medical ultrasound) (அல்லது நோய்நாடல் புறவொலி வரைவியல் (diagnostic sonography) அல்லது எளிமையாக, புறவொலி வரைவியல்) என்பது புறவொலி அல்லது கேளா ஒலியைப் பயன்படுத்திச் செய்யும் மருத்துவப் படிமவியல் நுட்பமாகும், இது உடலகக் கட்டமைப்புகளாகிய தசைநாண்கள், தசைகள், மூட்டிகள், குருதிக்குழல்கள், பிற உள்ளுறுப்புகளைப் படிம ம்க்க உதவுகிறது. இதன் நோக்கம் நோயறிதலும் அதை நீக்கலும் ஆகும். கருதரித்த பெண்களின் கருவைப் புறவொலியால் ஆயும் நடைமுறை கருத்தரிப்புப் புறவொலி வரைவியல் எனப்படுகிறது. இம்முறை பரவலாக நடைமுறையில் உள்ளது.கருத்தரிப்புப் புறவொலி வரைவியல் எனப்படுகிறது. இம்முறை பரவலாக நடைமுறையில் உள்ளது. புறவொலிகள் அல்லது கேளா ஒலிகள் என்பவை 20,000 அலைவெண்ணுக்கும் மேலான அலைவெண்கள் வாய்ந்த ஒலி அலைகளாகும். ஒலிவரைகள் எனப்படும் புறவொலிப் படிமங்கள் புறவொலித் துடிப்புகளைப் புறவொலி ஆய்கோல்களைப் பயன்படுத்தி இழையங்களுக்குள் அனுப்ப்ப்படுகின்றன. இழையங்கள் தம் தன்மையைச் சார்ந்து இந்த புறவொலியைப் பல்வேறு அளவுகளில் எதிரொலிக்கின்றன. இந்த எதிரொலிகளை ஆய்கோல்கள் பதிவுசெய்து கணினிக் காட்சித்திரையில் படிமங்களாகக் காட்டுகிறது. இந்த ஒலிவரைவுக் கருவிகளால் பலவகைப் படிமங்களை உருவாக்கலாம், இவற்றில் மிகவும் பரவலாக எடுக்கப்படும் படிமம் பி-முறைமைப் படிமம் (B-mode image ) ஆகும். இது இழையத்தின் இருபருமான வெட்டுமுகத்தின் ஒலியியல் மறிப்பைக் (acoustic impedance) காட்டுகிறது. பிறவகைப் படிமம், குருதிப் பாய்வையோ நேரஞ்சார்ந்த இழைய இயக்கத்தையோ குருதிபடிந்த இடத்தையோ குறிப்பிட்ட மூலக்கூறுகள் உள்ளமையையோ இழைய விறைப்பையோ உறுப்பு அல்லது உடற்பகுதியின் முப்பருமான உடற்கூற்றியலையோ காட்டும். இம்முறை மற்ற மருத்துவப் படிம முறைகளைவிட பல மேம்படுகளைக் கொண்டுள்ளது. இது நடப்பு நேரப் படிமங்களைத் தருகிறது; இதை எங்கும் கொண்டு செல்லலாம். ஒப்பீட்டளவில் குறைவான செலவுடையது. இது தீங்குதரும் மின்னணுவாக்க்க் கதிர்வீச்சுகளைப் பயன்படுத்துவதில்லை. ஆனால் இதற்கு நோயாளிகள் ஒத்துழைப்பு தேவைப்படும்; இதன் காட்சிப்புல வரம்பு குறுகியதாகும்; காற்று, எலும்புக்குப் பின்னுள்ள கட்டமைப்புகளைக் காண முடியாது; இதற்குப் பயிற்சி பெற்ற திறமை வாய்ந்த மருத்துவர்கள் அல்லது தொழில்நுட்பர்கள் தேவைப்படுகின்றனர். உறுப்பு அல்லது அமைப்பு ஆய்வு ஒலிவரைவியல் (புறவொலி வரைவியல்) மருத்த்வத்தில் பரவலாகப் பயன்படுகிறது. புறவொலியின் வழிகாட்டலைக் கொன்டு நோய்நாடலும் மருத்துவ இடையீட்டுச் செயல்முறைகளையும் உயிர்நுள் பிரிப்பு, தேங்கிய பாய்ம வடிப்பு போன்ற இடையீடு வழிமுறைகளையும் மேற்கொள்ளலாம். புறவொலி வரவாளர்கள் ம்ருத்துவ வல்லுனர்கள் ஆவர். இவர்கள் அலகீட்டைச் செய்து அலகீட்டுப் படிமங்களைத் தாமே விளக்குகின்றனர். இப்படிமங்களைக் கதிரியலாளர் அல்லது மருத்துவப் படிமவியலில் சிறப்பு பயிற்சி பெற்ற மருத்துவர்களோ அல்லது இதயவியலாளரோ (எதிரொலி இதயவரைவுப் படிமங்களை) விளக்குவர்ரொலிவரைவியலாளர்கள் வழக்கமாக ஆற்றல்மாற்றி (transducer) எனப்படும் ஆய்கோலை நோயாளி மீது வைத்து அலகீடு செய்வர். மேலும் கூடுதலாக மருத்துவமனையாளரும் உடல்நலத் தொழில் வல்லுனர்களும் புறவொலி வரைவியல் முறையைதங்கள் மருத்துவகங்களிலும் அலுவலகங்களிலும் பயன்படுத்துகின்றனர். உடலின் மென்னிழையங்களுக்கு ஒலிவரைவியல் ஏற்றதாகும். 7 முதல் 16 மெகாஎர்ட்சுகள் வரையிலான உயர் அலைவெண்களில் தசைகள், தசைநாண்கள், விரைகள், மார்பகங்கள், கேடய, இணைகேடயச் சுரப்புகள், புதுக்குழவியின் மூளை ஆகிய மேலீடான உடல் உறுப்புகளை புறவொலியால் அலகிடலாம்; உயர் அலைவெண்களில் செய்யும் அலகீடு உயர்ந்த அச்சுவழி, பக்கவாட்டுக் கோணப் பிரிதிறன்களைப் பெற்றுள்ளது. கணையம், சிறுநீரகம் போன்ற ஆழ் உரூப்புகளை 1 முதல் 6மெகாஎர்ட்சு வரையிலான தாழ் அலைவெண்களில் அலகீடு செய்யலாம்; தாழ் அலைவெண்களில் செய்யும் அலகீடு குறைந்த அச்சுவழி, பக்கவாட்டுக் கோணப் பிரிதிறன்களைத் தந்தாலும் ஆழமாக ஊடுருகின்றன. பெரும்பாலான படிமங்களுக்கு பொதுப்பயன் புறவொலி அலகீட்டுக் கருவியே போதுமானதாகும். சிறப்புப் பயன்பாடுகளுக்குச் சிறப்பு ஆற்றல்மாற்றிகள் (ஆய்கோல்கள்) பய்ன்படுத்தப்படுகின்றன. பெரும்பாலான புறவொலி அலகீடுகள் உடலின் மேற்பரப்பிலே செய்யப்படுகின்றன; ஆனால், ஆய்கோலை உடலின் உள்ளே வைத்து அலகீடு செய்வது கூடுதலான தன்னம்பிக்கையைத் தரும். இதற்காக, பிறப்பு உறுப்பக, மலக்குடலக, உணவுக் குழலகச் சிறப்பு ஆய்கோல்கள் பயன்படுகின்றன இதைவிட மிக நுட்பமான குருதிக்குழல் அலகீட்டிற்கு மிகச் சிறிய வட்ட ஆய்கோல்கள் குழலில் பொறுத்தி குருதிக்குழல்களில் உள்ளே அனுப்பப்படுகின்றன. இவை குருதிக்குழல் சுவர்களையும் நோய் அறிகுறிகளையும் படிமம் எடுக்கின்றன. உணர்வு மரக்கடிப்பியல் குழல் ஓர்வு (குருதிக் குழல்) இதயவியல் முதன்மைக் கட்டுரை; எதிரொலி இதயவரைவியல் நெருக்கடிநேர மருத்துவம் இவற்றையும் பார்க்கவும் காந்த அதிர்வு அலை வரைவு வரியோட்டவழிக் கணித்த குறுக்குவெட்டு வரைவி வெளி இணைப்புகள் தொடர்புடைய இணையத்தரவுகளின் பட்டியல் மீயொலி வரிக் கண்ணோட்டத்தின் கண்டுபிடிப்பைப் பற்றிய தரவு கதிர்வரைவியல் மருத்துவக் கருவிகள் ஒலியியல்


text: அப்துல் ஹமீது (பிறப்பு: 15 மார்ச் 1968) ஒரு தமிழ்நாட்டு எழுத்தாளர் ஆவார். தொடக்க வாழ்க்கை திருச்சி மாவட்டம் துவரங்குறிச்சியில் 15 மார்ச் 1968 அன்று பிறந்தார். இலக்கியப் பணி எண்பதுகளின் ஆரம்பத்தில் எழுதத் துவங்கிய இவர் கடந்த 20 ஆண்டுகளாக பத்திரிகை ஆசிரியர், கவிஞர் , இலக்கியவாதி என பல்வேறு இலக்கியப் பணிகளில் ஈடுபட்டு வருகின்றார். தற்போது சென்னையில் வசிக்கும் இவர் உயிர்மை பதிப்பகம், உயிர்மை இதழ் போன்றவற்றை நடத்தி வருகிறார். படைப்புகள் விருதுகள் 2002 - இளம் படைப்பாளிகளுக்கான உயரிய தேசிய விருதான சன்ஸ்கிருதி சம்மான் வழங்கப்பட்டது. 2003 - அமெரிக்க இலக்கிய நண்பர்கள் குழு வழங்கிய ‘இலக்கியச் சிற்பி’ விருதையும், 2004 - இந்திய சமூக நீதி அமைச்சகத்தின் ‘தலைசிறந்த தனிநபர் படைப்பாற்றலுக்கான’ விருதையும் பெற்றிருக்கிறார். 2011 - அதீதத்தின் ருசி கவிதைத் தொகுப்புக்கு, கனடா நாட்டின் சிறந்த கவிதைத் தொகுப்புக்கான விருது கிடைத்துள்ளது. 2016 - ஆனந்த விகடன் டாப் 10 மனிதர்கள் விருது மேற்கோள்கள் வெளி இணைப்புக்கள் உயிர்மை - இணைய தளம் உயிர்மை - வலைப்பதிவு உயிர்மை - புத்தகப் பதிவு 1968 பிறப்புகள் வாழும் நபர்கள் திருச்சி மாவட்ட நபர்கள் தமிழக எழுத்தாளர்கள் நவீன தமிழ்க் கவிஞர்கள் தமிழகக் கவிஞர்கள் திராவிட இயக்க எழுத்தாளர்கள்


text: போடிக்காமன்வாடி ஊராட்சி - தமிழ் விக்கிப்பீடியா போடிக்காமன்வாடி ஊராட்சி போடிக்காமன்வாடி மக்கள் தொகை 2,531 போடிக்காமன்வாடி ஊராட்சி (Bodikamanvadi Gram Panchayat), தமிழ்நாட்டின் திண்டுக்கல் மாவட்டத்தில் உள்ள ஆத்தூர் வட்டாரத்தில் அமைந்துள்ளது.[4][5] இந்த ஊராட்சி, ஆத்தூர் சட்டமன்றத் தொகுதிக்கும் திண்டுக்கல் மக்களவைத் தொகுதிக்கும் உட்பட்டதாகும். இந்த ஊராட்சி, மொத்தம் 7 ஊராட்சி மன்றத் தொகுதிகளைக் கொண்டுள்ளது. இவற்றில் இருந்து 7 ஊராட்சி மன்ற உறுப்பினர்களைத் தேர்ந்தெடுக்கின்றனர். [6] 2011ஆம் ஆண்டு இந்திய மக்கள் தொகை கணக்கெடுப்பின்படி, மொத்த மக்கள் தொகை 2531 ஆகும். இவர்களில் பெண்கள் 1219 பேரும் ஆண்கள் 1312 பேரும் உள்ளனர். குடிநீர் இணைப்புகள் 163 வீரசிக்கம்பட்டி சுந்தரராஜபுரம் ↑ "ஆத்தூர் வட்டார வரைபடம்". tnmaps.tn.nic.in. தேசிய தகவலியல் மையம், தமிழ்நாடு. 2016-03-05 அன்று மூலம் பரணிடப்பட்டது. நவம்பர் 3, 2015 அன்று பார்க்கப்பட்டது. Cite uses deprecated parameter |dead-url= (உதவி); Invalid |dead-url=dead (உதவி) "https://ta.wikipedia.org/w/index.php?title=போடிக்காமன்வாடி_ஊராட்சி&oldid=3445895" இருந்து மீள்விக்கப்பட்டது


text: இந்திய பாரம்பரிய நடனங்கள் பரத நாட்டியம் குச்சிப்புடி கதகளி மோகினி ஆட்டம் ஒடிசி மணிபூரி இந்திய கிராமிய நடனங்கள் தென்னிந்தியக் கிராமிய நடனங்கள் தேவராட்டம் தொல்லு குனிதா தண்டரியா கரகம் கும்மி கூட்டியாட்டம் படையணி கோலம் (நடனம்) லவா நிக்கோபாரிய நடனம் வடஇந்தியக் கிராமிய நடனங்கள் டும்ஹால் ரூவ்ப் லாமா நடனம் பங்கி நடனம் பங்காரா ராஸ் கிட்டா தம்யால் டுப் லகூர் துராங் மாலி நடனம் தேரா தலி கிழக்கிந்தியக் கிராமிய நடனங்கள் நாகா நடனம் ஹஸாகிரி மூங்கில் நடனம் நொங்கிறேம் பிகு தங்-டா கர்மா பொனுங் பிரிதா ஓர் வ்ரிதா ஹுர்க்கா பாவுல் காளி நாச் கண்ட பட்டுவா பைக் தல்காய் மேற்கிந்திய நடனங்கள் கெண்டி பகோரியா நடனம் ஜாவார் கர்பா தாண்டியா காலா டிண்டி மண்டோ மேற்கத்திய நடனங்கள் பாலே (மேற்கத்திய மரபு நடனம்) டிஸ்கோ போல்கா லம்பாடா லிம்போ (கிடையான குச்சிக்கு கீழே வளைந்து ஆடுவது) இலத்தீன நடனங்கள் சால்சா தாங்கோ பிளமேன்கோ நடனங்கள் முதன்மைக் கட்டுரை: பிளமேன்கோ நடனங்கள் வெளி இணைப்புகள் இந்தியாவின் புகழ் பெற்ற நடனங்கள்


பருவநிலை மாறும் இந்த வேளையில் 'ஃபிரிஜ் வாட்டர்' குடிப்பதை ஏன் தவிர்க்க வேண்டும்.?– News18 Tamil பருவநிலை மாறும் இந்த வேளையில் 'ஃபிரிஜ் வாட்டர்' குடிப்பதை ஏன் தவிர்க்க வேண்டும்.? News18 Tamil | October 15, 2019, 8:18 PM IST ஃபிரிஜ் வாட்டர் குடிப்பது களைப்பை நீக்கலாம் அல்லது அது உங்களின் பழக்கமாகவும் இருக்கலாம். ஆனால் அவ்வாறு குடிப்பதால் உடலுக்கு கடுமையான பக்க விளைவுகளை ஏற்படுத்தலாம். குறிப்பாக பருவ நிலை மாறும் இந்த வேலையில் ஃபிரிஜ் வாட்டர் குடிப்பது கூடுதல் ஆபத்தை உண்டாக்கலாம். அப்படி என்னென்ன விளைவுகளைச் சந்திக்க நேரிடும் என்று பார்க்கலாம். அஜீரணக் கோளாறு : பொதுவாகவே சாப்பிடும் போதோ அல்லது சாப்பிட்ட பின்னரோ குளுர்ச்சியான தண்ணீர் அல்லது குளிர்பானங்கள் குடிக்கக் கூடாது என்பார்கள். மழை, பனிக் காலமாக இருக்கும் இந்தச் சூழலில் குளிர்ந்த நீர் அருந்துவது நிலைமையை இன்னும் மோசமாக்கும். காரணம் நம் உடலுக்கு 37 டிகிரி செல்சியஸ்தான் போதுமான வெப்பநிலை. நீங்கள் குளிர்ந்த நீரை அருந்தி அதைக் குறைத்தால் சமன் செய்ய உடல் மொத்த ஆற்றலையும் அதற்காக செலவழிக்கும். இதனால் உண்ட உணவை செரிமாணிக்க போதுமான ஆற்றல் இல்லாமல் போகும். தொண்டை பிரச்னை : கரகரப்பான தொண்டை, ஜலதோஷம், நெஞ்சு சளி போன்ற உபாதைகள் இந்த நேரத்தில் வரும். தொற்றுகள் இருப்பினும் அவற்றை இரட்டிப்பாக்கிவிடும். சுவாசக் கோளாறு பிரச்னைகளை சந்திக்க நேரிடலாம். கொழுப்பை கரைக்கிறது. ஆரோக்கியம் தரக் கூடிய கொழுப்பு, ஊட்டச்சத்துக்களை உறிஞ்சிவிடும் ஆற்றல் குளுர்ச்சியான நீருக்கு உண்டு. குறிப்பாக உண்ட பிறகு உடனே குளிர்ச்சியான நீரை குடிப்பது பேராபத்து என்று எச்சரிக்கிறது ஆய்வுகள். இதயத்து துடிப்பு குறைதல் : குளிர்ச்சியான தண்ணீர் அருந்தும் போது செரிமானம் மற்றும் இதயத் துடிப்பை பாதுகாக்கும் வேகஸ் நரம்பின் ஆற்றலை பாதிக்கிறது. உடல் வெப்பநிலை மாறும்போது அதன் ஆற்றல் குறைகிறது. இதனால் இதயத்தின் துடிப்பும் குறைகிறது. மற்ற காரணங்கள் : நல்ல உடற்பயிற்சிக்குப் பின் குளிர்ச்சியான நீரை அருந்தக் கூடாது என்று ஆராய்ச்சியாளர்கள் அறிவுறுத்துகின்றனர். காரணம் கடுமையான உடற்பயிற்சியின் போது உடல் அதிகமான வெப்பத்தை வெளியேற்றும். அந்த சமயத்தில் உடனே பொருத்தமற்ற குளிர்ச்சியான நீரை அருந்தும்போது அஜீரணப் பாதையில் கோளாறு ஏற்படும். இதோடு உடல் குளிர்ச்சியான நீரை உறிஞ்சாது என்பதால் குடித்தும் பலனில்லை. இவை தொடர்ந்து தொடர்சியான வயிற்று வலி, வயிற்றுக் கோளாறுகளை சந்திக்க நேரிடும்.


text: அங்க குறையை போக்குவார் சங்கரநாராயணர் | - Dinakaran 2019-06-25@ 10:26:14 திருமாலும், ஈசனும் தாங்கள் இருவரும் ஒருவரே என சங்கரநாராயணராக கோலம் காட்டி அம்பிகைக்கு உணர்த்திய தலம் சங்கரன்கோவில். இங்குள்ள நாகசுனையில் நீராடி சங்கரநாராயணரையும் கோமதியம்மனையும் வழிபட நோய்கள் நீங்குவதாக ஐதீகம். நாகசுனையில் நண்டு, ஆமை, தவளை, மீன் போன்ற நீர் வாழ் உயிரினங்கள் வசிப்பதில்லை. இத்தல துர்க்கை தென்திசை நோக்கி வீற்றிருப்பதால் யம பயம் போக்கியருள்பவளாகத் திகழ்கிறாள். மார்ச் 21,22,23 மற்றும் செப்டம்பர் 21,22,23 தேதிகளில் சூரியபகவானின் கதிர்கள் சங்கரலிங்கத்தின் மீது விழும் அற்புதம் நிகழ்கிறது. இத்தல வேண்டுதல் பெட்டியில் விஷ ஜந்துக்களின் வெள்ளி மற்றும் தாமிரத்தாலான வடிவங்களை நேர்த்திக்கடனாக போட்டால் விஷக்கடி ஆபத்துகள், நோய்கள் நீங்கும் என்பது ஐதீகம். கோமதியம்மன் சந்நதியின் முன் உள்ள ஸ்ரீசக்ரம் உள்ள பள்ளத்தில் அமர்ந்து அன்னையை வணங்க எண்ணிய காரியம் நிறைவேறும் என்பது நம்பிக்கை. ஒவ்வொரு தமிழ் மாத கடைசி வெள்ளிக் கிழமைகளில் கோமதியம்மனுக்கு தங்கப்பாவாடை சாத்தப்படுகிறது.மரகதக்கல் பதிக்கப்பட்ட பள்ளியறையில் தங்க ஊஞ்சலில் தினமும் பள்ளியறை உற்சவம் நடக்கிறது.அம்மன் சந்நதி பிராகார வாயு மூலையில் உள்ள புற்றுமண் அனைத்து சரும நோய்கள், விஷக்கடிகளுக்கு மாமருந்தாக உள்ளது. இம்மண்ணைக் குழைத்து நெற்றியில் இட்டுக்கொள்பவருக்கு கெடுபலன் குறையும் என்பது ஐதீகம்.சங்கரநாராயணர் சந்நதியில் உள்ள வசனக்குழி எனும் தெய்வீக சக்தி மிக்க பள்ளத்தில் பேய், பிசாசு, மனநலம் பாதிக்கப்பட்டவர்கள் அமர்ந்து பூஜை செய்து நலம் பெறுகின்றனர். இத்தலத்தில் சுவாமிக்கு பெரிய தேராகவும், அம்பிகைக்கு சிறிய தேராகவும் இரண்டு தேர்கள் உள்ளன.கோமதியம்மனுக்கு செவ்வரளிப் பூக்களைப் பரப்பி அதன் மீது மாவிளக்கேற்றி வழிபடும் முறை சிறப்பாகக் கருதப்படுகிறது.சைவ சமய ஆகமப்படி திருநீறும், வைணவ சமய ஆகமப்படி தீர்த்தமும் வழங்கப்படும் ஒரே தலம் இது.அர்த்தஜாம பூஜை முடிந்த பின் தரப்படும் பிரசாதப்பாலை தொடர்ந்து 30 நாட்கள் பருகினால் மகப்பேறு இல்லாதவர்க்கு மகப்பேறு கிட்டும் என்கிறார்கள். சங்கரநாராயணரைக் காண அம்பிகை புரிந்த தவம் ஆடித்தபசு விழாவாகவும், ஈசனின் சுயரூப தரிசனம் காண அன்னை புரிந்த தவம் குறித்த விழா திருக்கல்யாண விழாவாகவும் கொண்டாடப்படுகின்றன.ஆலயத்திற்கு நிறைய பொருட்கள் அளித்து, பிடிமண் எடுத்து விழா நடத்திய உக்ரபாண்டியனின் நினைவாக சித்திரை பிரம்மோற்சவத்தில் உக்கிரபாண்டியர் விழா கொண்டாடப்படுகிறது.சங்கன், பதுமன் என்ற இரண்டு நாகங்களுக்கு ஹரிஹர ஒற்றுமை உணர்த்திய தலமாக இத்தலம் திகழ்கிறது.ஆலயம் சங்கரலிங்கசுவாமி கோயில், சங்கரநாராயணர் கோயில், கோமதியம்மன் கோயில் என மூன்று பிரிவாக உள்ளது.


text: நிகழ்வுகள்: மெசொப்பொத்தேமியாவில் கிமு 6500-இல் மட்பாண்டத்திற்கு முந்தைய புதிய கற்காலம் முடிவடைந்தது. மட்பாண்ட புதிய கற்காலத்தில் மெசொப்பொத்தேமியாவில் ஹலாப் பண்பாடு, அசுன்னா பண்பாடு., சமார்ரா பண்பாடு, உபைதுகள் காலம், ஹலாப் பண்பாடுகள் நிலவியது. தென்னாசியாவிலுள்ள மெஹெர்கரில் விவசாயமும், குடியேற்றமும், கிமு 7000. விவசாயம், ஐரோப்பாவில் தோற்றம். (கிரீஸ், இத்தாலி ) மந்தை மேய்ப்பும், தானியங்கள் பயிர்ச் செய்கையும். (கிழக்கு சகாரா) மெசொப்பொத்தேமியாவில் முதலாவது மட்பாண்டம். பொன்னும், இயற்கையாகக் கிடைக்கும் செப்பும் பயன்படத் தொடங்கின. ஆங்கிலக் கால்வாய் உருவானது. கிமு 6500. துணை நூல்கள் வெளி இணைப்புகள் ஆயிரமாண்டுகள்


இந்தியாவுடன் இனியும் பேச்சுவார்த்தை நடத்தப் போவதில்லை என்று பாகிஸ்தான் பிரதமர் இம்ரான் கான் கூறியுள்ளார். இந்திய தரப்பு, பாகிஸ்தானிடம், “தீவிரவாதிகளுக்கு எதிராக கறாரான நடவடிக்கை எடுக்க வேண்டும்” என்று தொடர்ந்து வலியுறுத்தி வரும் நிலையில், இம்ரான் கான், இப்படிப்பட்ட தடாலடியான கருத்தைத் தெரிவித்துள்ளார். ஜம்மூ காஷ்மீருக்கு அளிக்கப்பட்டு வந்த சிறப்பு அந்தஸ்து ரத்து செய்யப்பட்டதில் இருந்து பாகிஸ்தான், இந்தியாவுக்கு எதிராக செயல்பட்டு வருகிறது. இந்நிலையில் ‘தி நியூ யார்க் டைம்ஸ்' இதழுக்கு இம்ரான் கான் அளித்த பேட்டியில், “இந்தியாவுடன் இனியும் பேச்சுவார்த்தை நடத்துவதில் எந்தப் பயனும் இல்லை. நாங்கள் ஒவ்வொரு முறை அமைதிக்காக குரல் கொடுத்தபோதும், அதை அவர்கள் பெரிதாக பொருட்படுத்தவில்லை. இதற்கு மேலும் எங்களால் எதுவும் செய்ய முடியாது” என்று கொதிப்புடன் கூறியுள்ளார். ஆனால், அமெரிக்காவுக்கான இந்தியத் தூதர், ஹர்ஷ் வர்தன் ஷ்ரிங்கலா, “நாங்கள் ஒவ்வொரு முறை அமைதிக்காக முயற்சி எடுத்தபோதும், அதற்கு மோசமாக எதிர்வினை ஆற்றப்பட்டுள்ளது. பாகிஸ்தான் தீவிரவாதத்துக்கு எதிராக முறையான, தீர்க்கமான, நம்பக்கூடிய நடவடிக்கைகள் எடுக்க வேண்டும்.” என்று பதிலடி கொடுத்துள்ளார். பாகிஸ்தானில் இருந்து கொண்டு பல்வேறு தீவிரவாத அமைப்புகள் சுதந்திரமாக செயல்பட்டு வருவதாக இந்திய அரசு தரப்பு, தொடர்ந்து குற்றம்சாட்டி வருகிறது. கடந்த 2016 ஆம் ஆண்டு, ஜனவரி மாதம் பதன்கோட் விமான தளத்தின் மீது பாகிஸ்தானை மையமாக வைத்து செயல்படும் தீவிரவாத அமைப்பு தாக்குல் நடத்தியது. அதைத் தொடர்ந்து பாகிஸ்தானுடன் பேச்சுவார்த்தை நடத்துவதை நிறுத்திக் கொண்டது இந்திய அரசு. ஜம்மூ காஷ்மீர் விவகாரத்தைப் பொறுத்தவரை, இந்தியா, பாகிஸ்தானிடம், ‘அது எங்களின் உள்நாட்டு விவகாரம். ஜம்மூ காஷ்மீரின் சீரான வளர்ச்சியை மனதில் வைத்தே சிறப்பு அந்தஸ்து ரத்து செய்யும் முடிவு எடுக்கப்பட்டது' என்று தெரிவித்துவிட்டது. நியூ யார்க் டைம்ஸ் நேர்காணலின்போது இம்ரான் கான், “பாகிஸ்தானுக்கு எதிராக நடவடிக்கை எடுக்க வேண்டும் என்பதற்காக இந்திய அரசு, காஷ்மீரில் எதாவது அசம்பாவிதத்தை செய்ய வாய்ப்புள்ளது. அதற்கு பாகிஸ்தான் மீது குற்றம் சுமத்தி தாக்குதல் நடத்தவும் வாய்ப்பிருக்கிறது. இதற்கு பாகிஸ்தான் பதிலடி கொடுத்தாக வேண்டிய கட்டாயத்திற்குத் தள்ளப்படும். 2 அணு ஆயுத நாடுகள் நேருக்கு நேர் மோதிக் கொள்ளும் நிலைமை வரும். என்ன வேண்டுமானாலும் நடக்கலாம். இது உலகிற்கே அச்சுறுத்தலான செய்திதான்” என்று பரபர கருத்தைக் கூறினார். இம்ரான் கான், இதைப் போன்ற ‘போர் சூழல்' கருத்தைத் தொடர்ந்து தெரிவித்து வந்தாலும், இந்திய வெளியுறவுத் துறை அமைச்சகத்தின் செய்தித் தொடர்பாளர், “காஷ்மீரில் மிகவும் பதற்றமான சூழல் இ 00000B55 ருப்பது போன்ற பிம்பத்தைப் பாகிஸ்தான் சர்வதேச நாடுகளிடம் காட்ட விரும்புகிறது. ஆனால் சர்வதேச சமூகம், அங்கு போர் சூழல் இருப்பதாக நினைக்கவில்லை” என்று விளக்கம் கொடுத்துள்ளது. சமீபத்திய தமிழ்நாட்டுச் செய்திகள் சென்னை செய்திகள், அரசியல், வர்த்தகம், தொழில்நுட்பம், கிரிக்கெட் ஆகியவற்றின் தலைப்புச் செய்திகள் என ஒவ்வொரு நிகழ்வுகளையும் பற்றி தமிழில் படிக்க Facebook மற்றும் ட்விட்டர் Twitter ஐ பின் தொடருங்கள்.


text: இலங்கைக் காட்டுக்கோழி (Srilankan Junglefowl)(கல்லசு இலபாயெட்டீ) பேசண்ட் குடும்பத்தைச் சேர்ந்த சிற்றினமாகும். இது இலங்கையில் மட்டும் வாழக்கூடிய அகணிய உயிரி ஆகும். இது வீட்டில் வளர்க்கும் கோழிகளை உருவாக்கிய காட்டுக்கோழியான, இந்தியாவின் சிவப்புக் காட்டுக்கோழி எனப்படும் கல்லசு கல்லசு சிற்றினத்திற்கு நெருங்கிய உறவுள்ளது. இவை அளவிற் பெரிய பறவைகள். ஆண் பறவைகள் பல நிறம் கொண்ட இறகுகளைக் கொண்டவை. எனினும் அடர்த்தியான காடுகளில் இவற்றைக் கண்டுகொள்வது கடினம். இவை காடுகளிலும், பற்றைகளிலும் வாழுகின்றன. இலங்கையில் இவற்றை, கித்துல்கல, யால, சிங்கராஜ ஆகிய இடங்களில் காணலாம். இது கல்லது பேரினத்தைச சேர்ந்த நான்கு வகைப் பறவைகளில் ஒன்று. இது நிலத்தில் கூடு கட்டும் பறவை. ஒரு கூட்டில் 2 முதல் 4 முட்டைகள் வரை இடும். பெசண்ட் குடும்பத்தைச் சேர்ந்த பல பறவைகளைப் போலவே இவ்வகையிலும், ஆண் பறவைகள், அடைகாப்பதிலோ அல்லது பொரிக்கும் குஞ்சுகளை வளர்ப்பதிலோ எவ்வித பங்கும் வகிப்பதில்லை. இவ்வேலைகளை மங்கலான நிறத்துடன், சிறப்பான உருமறைப்புக்கான உடலைக் கொண்ட பெண் பறவைகளே செய்கின்றன. ஆண் இலங்கைக் காட்டுக்கோழி சுமார் 66 முதல் 73 செ.மீ. வரை நீளம் கொண்ட பறவையாகும். இது நாட்டுக் கோழி போன்ற உடலமைப்பும், செம்மஞ்சள் கலந்த சிவப்பு நிற உடலும், கடும் ஊதா நிற சிறகுகளையும், வாலையும் கொண்டது. தலையின் பின்பகுதியும், கழுத்தும் பொன்னிறமானவை. முகம் வெறுமையான சிவப்புத் தோலையும், முகப்பகுதியிலிருந்து மடிந்து நீண்டு தொங்கும் செந்நிறத் தோற் பகுதியையும் கொண்டது. உச்சியிலமைந்துள்ள "கொண்டை" யும், மஞ்சளான மையப் பகுதியுடன் கூடிய சிவப்பு நிறமானதே. பெண் மிகவும் சிறியது, 35 செ.மீ. நீளம் மட்டுமே உடையது. இவை அடிவயிற்றிலும், மார்பிலும் வெள்ளை நிறம் அமைந்த, மண்ணிற உடலை கொண்டவை. பெரும்பாலான பெசண்ட் குடும்பப் பறவைகளைப் போலவே இலங்கைக் காட்டுக்கோழியும் நிலத்தில் வாழும் வகையாகும். இவை நிலத்தைக் கால்களால் கிளறி, பல்வேறு விதைகள், விழுந்த பழங்கள், மற்றும் பூச்சிகள் போன்றவற்றை எடுத்து உண்கின்றன. இந்தக் காட்டுக்கோழி இலங்கையின் தேசியப் பறவையாகப் அறிவிக்கப்பட்டுள்ளது. உசாத் துணை Birds of India by Grimmett, Inskipp and Inskipp, காட்டுக்கோழி இலங்கையின் தேசிய சின்னங்கள்


இந்தியாவில் கொரோனா சிகிச்சைக்காக 2,500 ரயில் பெட்டிகளில் 40 ஆயிரம் படுக்கைகள் தயார் :ரயில்வே அமைச்சகம் அறிவிப்பு! 2020-04-06@ 17:36:37 டெல்லி :நாடு முழுவதும் கொரோனா சிகிச்சைக்காக 2,500 ரயில் பெட்டிகளில் 40 ஆயிரம் படுக்கைகள் தயார் நிலையில் உள்ளதாக ரயில்வே அறிவித்துள்ளது. கொரோனா தொற்றுக்கு பாதிக்கப்பட்டோர் எண்ணிக்கை அதிகரித்து வரும் நிலையில், ரயில் பெட்டிகளை படுக்கைகளாக மாற்ற மத்திய அரசு அனுமதி அளித்துள்ளது. உலக நாடுகளை அச்சுறுத்தும் கொரோனா வைரஸ் இந்தியாவிலும் பரவி வருகிறது. இந்தியாவில் கொரோனா வைரசால் பாதிக்கப்பட்டவர்கள் எண்ணிக்கை 4,067ஆக அதிகரித்துள்ளது என்று மத்திய சுகாதாரத்துறை அமைச்சகம் தெரிவித்துள்ளது. இதனால் ஏப்ரல் 14ம் தேதி வரை ஊரடங்கு உத்தரவை மத்திய அரசு பிறப்பித்துள்ளதுஅத்தியாவசிய தேவைகள் தவிர மற்ற எதற்கும் வெளியே வரவேண்டாம் என கூறப்பட்டுள்ளது. இந்திய ரயில்வே வருகிற ஏப்ரல் 14ம் தேதி வரை கொரோனா பரவலை தடுப்பதற்காக அனைத்து பயணிகள் ரயிலையும் ரத்து செய்துள்ளது. இந்த நிலையில் கொரோனா வைரஸ் தொற்றால் பாதிக்கப்பட்டவர்களுக்கு சிகிச்சை அளிப்பதற்காக ரயில்வே பெட்டிகளை தனிமை வார்டுகளாக மாற்றித் தர இந்திய ரயில்வே முன்வந்துள்ளது. அதற்கு மத்திய அரசும் அனுமதி அளித்தது.அதன்படி பல்வேறு மாநிலங்களில் ஏசி அல்லாத படுக்கை வசதி கொண்ட பெட்டிகளில் மாற்றங்களை கொண்டு வர ரயில்வே துறை முடிவு செய்துள்ளது. ரயிலில் உள்ள கழிவறையை குளியலறையாக மாற்றி உள்ளனர். கை கழுவுவதற்கான வசதி ஏற்படுத்தப்பட்டு அங்கு வாளி, குவளை, சோப் உள்ளிட்டவை வைக்கப்பட்டுள்ளது.மருத்துவ சாதனங்களை வைப்பதற்கான இடம் ஒவ்வொரு கேபினிலும் உருவாக்கப்படும் என்றும், மொபைல், லேப்டாப் சார்ஜ் செய்யும் வசதி செய்யப்பட்டுள்ளது. 230 வோல்ட் பிளக் பாயின்ட் ஒவ்வொரு கேபினிலும் பொருத்தவும், நோயாளிகளை தனிமைப்படுத்த இரண்டு படுக்கைகளுக்கு நடுவே பிளாஸ்டிக் திரைச்சீலை அமைக்கவும் ரயில்வேதுறை முடிவு செய்துள்ளது. மேலும் செய்திகள் தனியார் மருத்துவமனையில் பணியாற்றியவர் நெல்லூரில் கொரோனாவுக்கு டாக்டர் பலி: சிகிச்சை அளிக்க முன்வராத அரசு மருத்துவர்கள் குப்பையை அகற்றிய அமைச்சர் 81 கோடி பயனாளிகளுக்கு வழங்கலாம் 9 மாதங்களுக்கு தேவையான உணவு தானியம் கையிருப்பு: ராம்விலாஸ் பஸ்வான் தகவல் இந்தியாவில் பலி எண்ணிக்கை 273 ஆக உயர்ந்தது: பாதிப்பு 8,356 காலரா பரவியபோது மாஸ்க், கையுறை அணியாமல் வங்கதேசத்தில் சிகிச்சை அளித்தேன்: நினைவு கூர்ந்தார் தஸ்லிமா நஸ்ரீன் அகமதாபாத்தில் அதிரடி: முகக்கவசம் அணியாவிட்டால் 5,000 அபராதம், 3 ஆண்டு சிறை - கொரோனா பரவலை தடுக்க நேற்று மக்கள் ஊரடங்கு: வெறிச்சோடிய மதுரை மாநகரம் - கொரோனா தாக்குதலுக்கு மத்தியில் குரோஷியாவை உலுக்கிய கொடூர நிலநடுக்கம்...!இடிபாடுகளில் சிக்கி பலர் படுகாயம்! - சீனாவின் ஜாக் மா அறக்கட்டளை மூலம் நன்கொடையளித்த மில்லியன் கணக்கான மருத்துவ பொருட்கள், கிழக்கு ஆபிரிக்க நாடான எத்தியோப்பா விமான நிலையத்திற்கு வந்தடைந்தது! - கொரோனா தாக்குதலை முன்னிட்டு இந்தியா முழுவதும் ஊரடங்கு உத்தரவு: மக்கள் நமாட்டம் இல்லாததால் வெறிச்சோடிய நகரங்கள்...! புகைப்படங்கள் - கொரோனா வைரஸ் எதிரொலி: இந்தியாவில் ஊரடங்கு உத்தரவை தொடர்ந்து பணியில் ஈடுபட்டுள்ளவர்களுக்கு பொதுமக்கள் கைத்தட்டி நன்றி தெரிவித்தனர்


text: அப்பிள் நிறுவனம் கடந்த வாரத்தின் பிற்பகுதியில் iPhone 7 மற்றும் iPhone 7 Plus எனும் புதிய இரு கைப்பேசிகளை அறிமுகம் செய்திருந்தது. இக் கைப்பேசிகள் மக்கள் மத்தியில் பலத்த வரவேற்பை பெற்றுள்ள நிலையில் தற்போது ஒரு அதிர்ச்சி தகவல் வெளியாகியுள்ளது. அதாவது ஒரு iPhone 7 கைப்பேசியினை வடிவமைப்பதற்கு செலவாகும் தொகை 224.80 அமரிக்க டொலர்கள் என்பதே அந்த அதிர்ச்சி தகவல் ஆகும். இதில் என்ன அதிர்ச்சி என்று கேட்கின்றீர்களா? ஆம், 224.80 டொலர்கள் செலவில் வடிவமைக்கப்பட்ட கைப்பேசியானது சந்தையில் ஆகக் குறைந்த விலையாக 649 டொலர்கள் நிர்ணயிக்கப்பட்டு விற்பனை செய்யப்படுகின்றது. இதில் மற்றுமொரு அதிர்ச்சி தகவல் என்னவென்றால், இதற்கு முன்னர் அப்பிள் நிறுவனம் அறிமுகம் செய்த iPhone 6S கைப்பேசியினை வடிவமைப்பதற்கு 219.80 டொலர்களே செலவானது எனவும் தெரிவிக்கப்பட்டுள்ளது. இதன்படி பார்க்கையில் iPhone 6S வடிவமைப்பு செலவை விட 5 டொலர்களே iPhone 7 தயாரிப்பிற்கு செலவிடப்பட்டுள்ளது. இந்த தகவலை லண்டனை தளமாகக் கொண்டு செயற்படும் IHS Markit எனும் நிறுவனம் வெளியிட்டுள்ளது.


1. கர்நாடகாவில் கடற்பகுதியில் படகு கவிழ்ந்து விபத்து நேரிட்டதில் 16 பேர் உயிரிழப்பு கர்நாடகாவில் கடற்பகுதியில் படகு கவிழ்ந்து விபத்து நேரிட்டதில் 16 பேர் உயிரிழந்தனர் என தகவல் வெளியாகியுள்ளது. 3. கர்நாடகாவில் ஆளும் கூட்டணி எம்.எல்.ஏக்கள் 15 பேர் தொடர்பில் இருப்பதாக பாஜக தகவல் கர்நாடகாவில் ஆளும் கூட்டணி எம்.எல்.ஏக்கள் 15 பேர் தங்களுடன் தொடர்பில் இருப்பதாக பாஜக தெரிவித்துள்ளது. 4. கர்நாடகத்தில் மந்திரி பதவி கிடைக்காத காங்கிரஸ் அதிருப்தி எம்.எல்.ஏ.க்கள் 12 பேரை இழுக்க பா.ஜனதா முயற்சி கர்நாடகத்தில் மந்திரி பதவி கிடைக்காததால் அதிருப்தியில் உள்ள காங்கிரஸ் எம்.எல்.ஏ.க்கள் 12 பேரை இழுக்க பா.ஜனதா முயற்சி செய்வதாக தகவல்கள் வெளியாகியுள்ளன. 5. கர்நாடகாவில் பிரசாதம் சாப்பிட்டதில் பலியானோர் எண்ணிக்கை 15 ஆனது - தமிழக பூசாரியை பிடிக்க தனிப்படை விரைந்தது கர்நாடகாவில் பிரசாதம் சாப்பிட்டதில் பலியானோர் எண்ணிக்கை 15 ஆக உயர்ந்தது. தமிழக பூசாரியை பிடிக்க தனிப்படை விரைந்தது.


Aval Vikatan - 10 May 2022 - வினா நூறு... கனா நூறு... விடை ஒன்று! -4-உயர் பதவிகள் உங்களுக்கும் சாத்தியமே... | job-searching-from-social-media-4 - Vikatan சீதாவும், குமாரும் ஒரு நிறுவனத்தில் ஒரே நேரத்தில் வேலைக்குச் சேர்ந்தவர்கள். பத்து வருட அனுபவத்துக்குப் பிறகும் குமாருக்கு கொடுக்கப்பட்டிருக்கும் பொறுப்புகளும் உயர் பதவியும் சீதாவுக்கு மறுக்கப்பட்டன, பெண் என்ற காரணத்தால்.. ‘பெண்கள் எமோஷனல் ஆனவர்கள்’, ‘குடும்ப கமிட் மென்ட் அதிகம்’ என்று அதற்கு அவர்கள் சொல்லும் காரணங்கள் பல. இதுபோன்ற முன்முடிவுகளைப் புறந்தள்ளிவிட்டு உங்கள் துறையில் உச்சம் தொடுவதற்கான வழிகாட்டுதல்களை வழங்குகிறார் மகேந்திரா வேர்ல்டு சிட்டி நிறுவனத்தின் தலைமை நிதி அதிகாரி பாரதி. “குடும்பம், குழந்தை, அலுவலகம் போன்ற கமிட்மென்ட்டுகளையும் சுமக்க வேண்டியதால் பெண்களுக்கு கரியரை மட்டும் இலக்காகக் கொண்டு செயல்பட முடிவதில்லை. அதனால்தான் பெண் களுக்கு உயர் பதவிகள் எளிதில் வாய்ப்ப தில்லை. ஆனாலும் இதை மிக எளிதாகக் கையாள முடியும். குடும்ப பொறுப்புகளையும், அலுவலக பொறுப்புகளையும் மற்றவர்களுடன் பகிர்ந்துசெய்வது அவசியம். ‘நானே செய்தால்தான் எனக்கு திருப்தி’ என்ற எண்ணம் தேவையில்லை. பொறுப்புகளை பகிர்ந்துகொள்வதில் குடும்பத்தாருக்கு சிக்கல் இருந்தால், உங்கள் ஊதியத்தில் பத்து சதவிகிதத்தை ஒதுக்கி, வீட்டு வேலைகள், சமையல் வேலைகள் செய்ய ஒருவரை பணி அமர்த்தி, ஸ்ட்ரெஸ் ஃப்ரீயாக இருங்கள். குழந்தைகளுடன் நேரம் செலவழிக்க முடியவில்லை, அவர்களின் படிப்பில் கவனம் செலுத்த முடியவில்லை என நினைத்தால், ஹோம் டியூஷனுக்கு ஏற்பாடு செய்யுங்கள். கிடைக்கும் சில மணி நேரத்தை குழந்தை களுடன் மகிழ்ச்சியாகச் செலவிடுங்கள். ‘‘பெண்களுக்கு இது தெரியாது’, இதற்கு சரிப்பட்டு வர மாட்டார்கள்’ என்ற விமர்சனங்களைத் தவிர்க்க, வேலையில் அப்டேட் ஆக வேண்டியது அவசியம். உங்களுக்கு தலைவராக இருப்பவர் மட்டுமன்றி உயர் பதவியில் இருப்பவர் களிடமும் உங்களின் திறமைகளை வெளிப்படுத்துங்கள். சின்ன வாய்ப்பையும் முழுமையாகப் பயன்படுத்திக் கொள்ளுங்கள். கோபம், சந்தோஷம் எல்லாவற்றையும் சரியாகக் கையாளத் தெரிந்துகொள்ளுங்கள். அதே நேரம் உங்களுக்குக் கீழ் பணிபுரியும் ஓர் ஆண், ஒரு பணியை முழுமையாகச் செய்ய வில்லை என்றால், அதற்காக கோபத்தை வெளிப்படுத்துவதில் தவறில்லை, உங்களின் கோபம், உங்கள் துறையை நீங்கள் எவ்வளவு நேசிக்கிறீர்கள் என்பதை வெளிப்படுத்தும். அலுவலகத்தில் அழுவது உங்களை பலவீன மானவராகக் காட்டும். ஆளுக்கோர் அறிவுரை சொல்வார்கள். அதைத் தவிர்க்கவும். அலுவலகத்தில் மற்றவர்களைப் பார்த்து எதையும் ஃபாலோ செய்யாதீர்கள். நீங்களே சுயமாக முடிவெடுங்கள். பெண் என்கிற காரணத்துக்காக பிறர் இரக்கப்பட வேண்டும் என்று நினைக்காதீர்கள். ‘ஆணுக்கிங்கே இளைப்பில்லை காண்’ என்பதை எப்போதும் துணிந்து வெளிப்படுத்திக் கொண்டே இருங்கள். குடும்பம், குழந்தை, அலுவலகம் என்று 360 டிகிரியில் சுழலும் பெண்கள் எந்த ஒரு முடிவை எடுக்கும் முன்பும், பல கோணங்களில் ஆராய்வதால் முடிவு எடுக்க தாமதம் ஆகலாம். ஆனால் அந்த முடிவு தவறாகாது என்பதை உங்கள் ஆட்டிட்யூட் மூலம் வெளிப்படுத்துங்கள். உயர் பதவியில் இருந்தாலும், சில நேரங்களில் உங்கள் பதவிக்குக் கீழ் இருப்பவர்களின் ஐடியாக்கள், கருத்து களைக் கேட்டுக் கொள்ளலாம். ஆனால் இறுதியாகத் தீர்மானிப்பது நீங்களாகத்தான் இருக்க வேண்டும். உங்களுக்கு எவ்வளவு நெருங்கிய நண்பர் களாக இருந்தாலும், ஆவணங்களில் கையெ ழுத்து போடும் முன்பும், அலுவலக அறிவிப்பு களைத் தெரிவிக்கும் முன்பும் கவனமாக இருங்கள். வாய்மொழியாக இல்லாமல் எல்லா வற்றையும் மெயில் மூலம் பதிவிடுவது நல்லது. பண்பில் ஆட்டிட்யூட் காட்ட வேண்டாம். தோழமை உணர்வுடன் தட்டிக்கொடுத்து எல்லோரிடமும் வேலை வாங்குங்கள். * நெருங்கிய நட்பு வட்டத்திடம்கூட, உங்களின் பர்சனல் விஷயங்களை அலுவலகத்தில் பகிராதீர்கள். * மற்றவர்களின் தனிப்பட்ட விஷயங்களில் தலையிடுவது,தேவையில்லாத விமர்சனங் களைப் பகிர்வது போன்றவை வேண்டாம். * யாரிடமும் எமோஷனலாக கனெக்ட் ஆகாதீர்கள். * ஊதியப் பாகுபாடு நிகழும்போது, துணிந்து எதிர்த்துக் கேள்வி கேளுங்கள். * மற்றவர்களின் நெகட்டிவ் விமர்சனங்களை மனதில் ஏற்றிக்கொள்ளாதீர்கள்.


கு கிளக்சு கிளான் கு குளசு குளான் அல்லது குகுகு (Ku Klux Klan, அல்லது KKK) என்னும் பெயரால் அமெரிக்க வரலாற்றில் பல்வேறு இரகசியமான அமைப்புகள் அழைக்கப்பட்டன. இந்த பல அமைப்புகளும் வெள்ளை தனி முதன்மையுக்கு போராட்டம் செய்தன. இவ்வமைப்புகளின் உறுப்பினர்கள் வெள்ளை முகமூடிகளும் ஆடைகளும் அணிந்து வன்முறை செய்தன. ஆபிரிக்க அமெரிக்கர்கள், யூதர்கள், கத்தோலிக்கர்கள், வெளிநாட்டில் இருந்து குடியேறியவர்கள், மற்றும் பல்வேறு சிறுபான்மை மக்களுக்கு எதிராக தீவிரவாதமும் வன்முறையும் பயன்படுத்தியுள்ளது. முதலாம் கூ க்ளக்ஸ் க்ளான் 1865இல் அமெரிக்க மாநிலங்களின் கூட்டமைப்பின் படையினர்களால் 1000 தொடங்கப்பட்டது. அமெரிக்க உள்நாட்டுப் போர் முடிந்துவிட்டு வெள்ளை இன தனி முதன்மையை மீட்டெடுக்கவேண்டும் என்று இவ்வமைப்பின் முக்கிய நோக்கம். 1871இல் இவ்வமைப்பு அமெரிக்க அரசால் அழிக்கப்பட்டது. 1915இல் முதலாம் உலகப் போர் முடிந்துவிட்டு இரண்டாம் கூ க்ளக்ஸ் க்ளான் தொடங்கப்பட்டது. சிலுவைகளை எரிந்து விட்டு தனக்கு எதிரான மக்களை கூ க்ளக்ஸ் க்ளான் பயமுருத்தும். 1920களில் கூகிளக்ஸ்கிளானின் செல்வாக்கு உயரத்தில் அமெரிக்க மக்களின் 15% இவ்வமைப்பில் உறுப்பினராக இருந்தனர். அமெரிக்காவின் தெற்கு பகுதியில் சிறப்பாக செல்வாக்கு அதிகமாக இருந்தது. 1930களில் "Great Depression" காலத்தில் கூக்ளக்ஸ்க்ளானின் செல்வாக்கு குறைந்தது. இரண்டாம் உலகப் போருக்கு பிறகு மீண்டும் இவ்வமைப்பின் உறுப்பினர்கள் குறைந்தது. தற்போது அமெரிக்க அரசு மதிப்பீட்டின் படி 5,000-8,000 மக்கள் அமெரிக்காவில் கூ க்ளக்ஸ் க்ளானில் உறுப்பினராக இருக்கின்றனர். அமெரிக்க அரசு இவ்வமைப்பின் பல கிளைகளை "வெறுக்குழுமம்" என்று குறிப்பிட்டுள்ளது.


கரையெல்லாம் செண்பகப் பூ ~ மேய்ச்சல் மைதானம் இராஜராஜேஸ்வரி May 29, 2013 at 8:41 AM தொடர்கதையாகவும் படித்து , திரைப்படமாகவும் ரசித்த அருமையான கதையை பகிர்ந்தமைக்குப் பாராட்டுக்கள்.. பால கணேஷ் May 31, 2013 at 6:34 AM திண்டுக்கல் தனபாலன் May 29, 2013 at 8:42 AM ஒரு வாக்கியம் (கல்யாணராமன் மிகவும் விரும்பினான்) பலமுறை வந்துள்ளது குறிப்பிட்டது, உங்களின் நுணுக்கமான ஆர்வமும் ரசனையும் வியக்க வைக்கிறது... வியந்த உங்களுக்கு என் இதயம் நிறை நன்றி! கீதமஞ்சரி May 29, 2013 at 11:55 AM சுஜாதா அவர்களின் எழுத்தில் கண்ட வேறுபாட்டை அழகாக அலசிவிட்டீர்கள். கரையெல்லாம் செண்பகப்பூ படத்தை பல வருடங்களுக்குமுன் பார்த்திருக்கிறேன். அப்போது அவ்வளவாக ரசிக்கவில்லை. கதையாகப் படித்தால் ரசிக்கும் என்பதை உங்கள் பதிவே பறைசாற்றுகிறது. வாய்ப்பு அமையும்போது கட்டாயம் வாசிப்பேன். நன்றி கணேஷ். பால கணேஷ் May 31, 2013 at 6:36 AM அவசியம் வாசிக்கிறேன் என்ற உங்களுக்கு என் மனம் நிறைய நன்றி! ஸ்ரீராம். May 29, 2013 at 12:45 PM இங்கேயும் க.செ. தானா? பால கணேஷ் May 31, 2013 at 6:38 AM ஒரு முறையாவது டபுள் ஷாட்டாக அடிக்க வேண்டும் என்று நீண்ட நாளாக நினைத்ததுண்டு. இப்ப இப்படி வெடிச்சுட்டேன் ஸ்ரீராம். நல்லாருக்குதானே...! தி.தமிழ் இளங்கோ May 29, 2013 at 1:32 PM எனது வாலிப வயதில், ஓவியர் ஜெயராஜ் அவர்களின் ஓவியங்களை ரசித்தபடி படித்த தொடர் சுஜாதாவின் “ கரையெல்லாம் செண்பகப் பூ”. உங்கள் விமர்சனம், இளமை ததும்பும் அந்த நாவலை மீண்டும் படிக்கத் தூண்டுகிறது. சிறப்பான விமர்சனம். பால கணேஷ் May 31, 2013 at 6:42 AM விமர்சனத்தை ரசித்த உங்களுக்கு என் மனம் நிறைய நன்றி! VOICE OF INDIAN May 31, 2013 at 11:54 AM கலியபெருமாள் புதுச்சேரி May 29, 2013 at 2:24 PM எனக்கு ஏனோ தெரியவில்லை சுஜாதா நாவல்களின் மீது பெரிதாக ஈர்ப்பு வந்ததில்லை..இனிமேல் படிக்க முயற்சிக்கிறேன்.. பால கணேஷ் May 31, 2013 at 6:43 AM படிக்க ஆரம்பித்தால் ஈர்த்து விடுவார் மனுஷன். படித்துப் பாருங்கள் ஐயா. மிக்க நன்றி! அப்பாதுரை May 30, 2013 at 5:01 AM இதுவும் சினிமாவா வந்துச்சா? படம் ஏதோ வந்துச்சு... போச்சு...! ஹா... ஹா...! VOICE OF INDIAN May 31, 2013 at 11:55 AM வெங்கட் நாகராஜ் May 30, 2013 at 8:34 PM நல்லதோர் கதை பற்றிய உங்கள் கேப்சூல் சுவையோ சுவை! மிகவும் [!] ரசித்தேன் கணேஷ். பால கணேஷ் May 31, 2013 at 6:45 AM ரசித்த உங்களுக்கு என் உளம் கனிந்த நன்றி! வல்லிசிம்ஹன் May 31, 2013 at 9:24 AM புதுமை இனிமை இரண்டுக்கும் ரைட்டர் சார் காரண்டி. கதை ஒருபக்கம்.ஜெ அவர்களின் ஓவியம் ஒருபக்கம். கவர்ந்திழுத்தகதை.படமாக்கியவிதம் ஒத்துப் போகவில்லை என்று நினைக்கிறேன். கதையும் திரைகதையும் கவர்ச்சியாக மாறியிருந்தால் ஒருவேளை எடுபட்டிருக்கும். நல்ல விமர்சனம் கணேஷ். VOICE OF INDIAN May 31, 2013 at 11:40 AM அனைவருக்கும் அன்பு June 19, 2013 at 10:54 AM படத்தை பார்த்து திகிலுற்ற நினைவுகளை இப்போது நினைத்தால் சிரிப்பாக இருக்கு ஒரு எதிர்பார்ப்புடன் நகரும் அந்த படத்தை பார்த்து இருக்கிறேன் உங்கள் பதிவை படித்தபின் நாவலை தேடி போகிறேன் உங்கள் விமர்சனங்கள் சிறப்பு


text: நேச அணி நேச அணி (Allies) (நேச நாடுகள் அணி-நட்பு அணி) ஒரு பொதுவான சர்ச்சைகளுக்காக குறிப்பிட்ட சில நாடுகள் ஒன்றுசேர்ந்து பொது கருத்தை எட்டுவதற்காக ஏற்படுத்தப்பட்ட அணி சேர்ந்த நாடுகள் அமைப்பை நேச நாடுகள் அணி அல்லது நேச அணி என அழைக்கப்பட்டது. இதன்மூலம் அதனதன் இராணுவ அமைப்புடன் ஒன்று சேர்ந்து அனைவரும் ஒரே நோக்கத்திற்காக ஒரே எதிரியை நோக்கிப் போராடுவது அல்லது போரிடுவது என்றக் குறிக்கோளுக்காக அமைக்கப்பட்டது. இவ்வணியில் சேர்ந்த நாடுகள் ஒரே அணியாக முதலாம் உலகப்போரில் மைய சக்தியை (மையசக்தி என்றழைக்கப்பட்ட நாடுகள்- பல்கேரியா, ஒட்டோமான் பேரரசு, ஆஸ்டிரிய-அங்கேரி, ஜெர்மன் பேரரசு) எதிர்த்தும் இரண்டாம் உலகப்போரில் அச்சு நாட்டு (அச்சு சக்திகள்) அணிகளின் சக்தியை எதிர்த்தும் போரிட்டன.


text: சிறிலங்கா படைகளின் போர்க்குற்றங்களுக்கு சாட்சியாக இருந்தவரும், போரின் இறுதிக்கட்டத்தில் சரணடைய முன்வந்த விடுதலைப் புலிகளின் தலைவர்களுக்கும் அனைத்துலக சமூகத்துக்கும் இடையில் தொடர்பாளராக செயற்பட்டவருமான லண்டன் சண்டேரைம்ஸ் ஊடகவியலாளர் மேரி கொல்வின் நேற்று சிரியாவில் படுகொலை செய்யப்பட்டுள்ளார். ஹோம்ஸ் நகரில் அவர் தங்கியிருந்த வீட்டின் மீது நடத்தப்பட்ட எறிகணைத் தாக்குதலிலேயே அவர் பலியானார். தமிழ்மக்களின் விடுதலைப் போராட்டத்தை சர்வதேசத்திற்கு எடுத்துச் செல்வதில் முக்கிய பங்காற்றிய மேரி சிறிலங்காப் படைகளின் தாக்குதலில் தனது ஒற்றைக் கண்ணை இழந்தவர். முள்ளிவாய்க்காலின் இறுதி நாட்கள் தொடர்பாக May 25, 2009ல், ஒரு சாட்சிக் கட்டுரையை எழுதியிருந்தார். பெறுமதி வாய்ந்த அக்கட்டுரையின் முழுவடிவம். அது இறுதியாக மேற்கொள்ளப்பட்ட கவலைக்குரிய, வேதனைக்குரிய தொலைபேசி அழைப்பாக இருந்தது. ஆனால் தொலைபேசி அழைப்பை எடுத்த நபர் குறிப்பிட்ட சில மணித்தியாலங்களில் கொல்லப்பட்டு விடுவார் என ஒருபோதும் எண்ணவில்லை. இத்தொலைபேபசி அழைப்பை ஏற்படுத்திய புலிகளின் அரசியற் தலைவராக செயற்பட்ட பாலசிங்கம் நடேசனின் குரலை அதன் பிறகு கேட்க முடியவில்லை. 'நாங்கள் எமது ஆயுதங்களை கீழே போட்டுவிட்டோம்' என மே 17 அன்று, புலிகள் தமது இறுதி நிலையை அமைத்திருந்த சிறிலங்காவின் வடகிழக்கு கரையோரத்தில் உள்ள ஒடுங்கிய சதுப்பு நிலக் காட்டுப் பகுதி ஒன்றில் நின்றவாறு பா.நடேசன் செய்மதி வழி தொலைபேசி மூலம் என்னிடம் இறுதியாக தெரிவித்திருந்தார். நடேசன் தொலைபேசியில் என்னுடன் கதைத்துக் கொண்டிருந்த வேளையில், பின்னணியில் இயந்திரத் துப்பாக்கிகளின் குண்டுச் சத்தங்களை என்னால் கேட்க முடிந்தது. "நாங்கள் எமது பாதுகாப்பு விடயத்தில் ஒபாமா மற்றும் பிரித்தானிய அரசாங்கங்களின் உத்தரவாதத்தை எதிர்பார்த்து நிற்கிறோம். அவ்வாறான பாதுகாப்பு உத்தரவாதம் எமக்கு வழங்கப்படுமா?" என அவர் என்னிடம் வினவினார். தமிழ்ப் புலிகளுக்கும் சிறிலங்காவின் பெரும்பான்மை சிங்களவாதிகளுக்கும் இடையில் 26 ஆண்டு காலமாகத் தொடரப்படும் உள்நாட்டு யுத்தத்தில், வெற்றி மமதையுடன் உள்ள சிறிலங்கா இராணுவத்தின் கைகளில் சரணடைவதென்பது ஆபத்து மிக்க ஒன்றாக இருக்கும் என்பதை நடேசன் நன்கறிந்திருந்தார். எட்டு ஆண்டுகளுக்கு முன்னர் புலிகளின் கட்டுப்பாட்டுப் பகுதியைப் பார்வையிடுவதற்காக அங்கு சென்றதிலிருந்து, பா.நடேசன் மற்றும் புலிகள் அமைப்பின் சமாதானச் செயலகப் பணிப்பாளர் சீவரத்தினம் புலித்தேவன் ஆகிய இருவரையும் நான் நன்கு அறிந்து வைத்துள்ளேன். இவ்விரு புலித் தலைவர்களும் தம்முடன் எஞ்சியிருந்த 300 புலி உறுப்பினர்களையும் அவர்களது குடும்பங்களின் உயிர்களையும் பாதுகாப்பதற்காக பல்வேறு கடின முயற்சிகளை மேற்கொண்டிருந்தனர். இவர்களுடன் பல பத்தாயிரக்கணக்கான தமிழ் மக்கள் அகப்பட்டிருந்தனர். யுத்தத்தின் இறுதிக் கட்டத்தில் குறிப்பிட்ட சில நாட்களாக புலித் தலைமைக்கும் ஐக்கிய நாடுகள் சபைக்கும் இடையில் நான் இடைத்தரகராகச் செயற்பட்டிருந்தேன். நான் இடைத்தரகராகச் செயற்பட்ட நாட்களில் பா.நடேசன் என்னிடம் மூன்று முக்கிய விடயங்கள் தொடர்பில் உறுதிப்பாட்டைப் பெற்றுத் தருமாறு வேண்டுகோள் விடுத்திருந்தார். அதாவது புலிகள் தமது ஆயுதங்களைக் கீழே போடுவார்கள் எனவும், தமது பாதுகாப்புத் தொடர்பில் அமெரிக்காவினது அல்லது பிரித்தானியாவினது உத்தரவாதத்தை அவர்கள் கோரி நிற்பதாகவும், சிறுபான்மைத் தமிழ் மக்களின் உரிமைகளுக்கு உத்தரவாதம் வழங்கக் கூடிய அரசியற் தீர்வை சிறிலங்கா அரசாங்கம் ஏற்றுக் கொள்ள வேண்டும் என்பதே அம்முக்கிய மூன்று நிபந்தனைகளாக இருந்தன. பிரித்தானிய மற்றும் அமெரிக்க அரசாங்கத்தின் உயர்மட்ட அதிகாரிகளின் ஊடாக கொழும்புக்கான ஐக்கிய நாடுகள் சபையின் சிறப்புத் தூதுவராகக் கடமையாற்றியவரும், ஐ.நா செயலாளர் நாயகமான பான் கீ மூனின் தலைமை அதிகாரியாகவும் கடமையாற்றிய விஜய் நம்பியாருடன் தொடர்பை மேற்கொண்டேன். சரணடைவது தொடர்பில் புலிகளால் முன்வைக்கப்பட்ட மூன்று நிபந்தனைகள் தொடர்பாகவும் விஜய் நம்பியாரிடம் எடுத்துக் கூறினேன். சிறிலங்கா அரசாங்கத்திடம் இத்தகவலை பரிமாறிக் கொள்வதாக அவர் என்னிடம் தெரிவித்தார். சிறிலங்காவில் நிலவிய மோதலானது இறுதிக்கட்டத்தை அடைந்திருந்த அந்தப் பொழுதுகளில், இவ்வாறான தொடர்பாடல்கள் மூலம் சமாதான வழித் தீர்வு ஒன்று கிடைக்கும் போல் தோன்றியது. வேடிக்கையாக, எப்போதும் மகிழ்வுடன் காணப்படும் புலித்தேவன், என்னுடன் தொலைபேசி வழித் தொடர்பைப் பேணிய அந்த நாட்களின் இறுதியில் பதுங்குகுழியில் சிரித்தவாறு தான் இருக்கும் ஒளிப்படம் ஒன்றை எனக்கு அனுப்பி வைத்திருந்தார். நடேசன் என்னிடம் தொடர்பு கொண்ட போது, 'சரணடைதல்' என்ற சொல்லைப் பயன்படுத்த மறுத்துவிட்டார். ஆனால் இதற்குப் பதிலாக புலிகளின் பாதுகாப்புக்கு நம்பியார் உத்தரவாதம் வழங்க வேண்டும் என அவர் என்னிடம் எடுத்துக் கூறினார். அதாவது திங்கட்கிழமை, மே 18, சிறிலங்காவில் காலை 5.30, நியூயோர்க்கில் உள்ள ஐ.நாவின் கட்டுப்பாட்டு அறையிலிருந்து நம்பியாரிடம் தொடர்பு கொள்வதற்கான அழைப்பு கிடைத்தது. நான் கொழும்பிலிருந்த நம்பியாரிடம் தொடர்பு கொண்டு, புலிகள் தமது ஆயுதங்களை கீழே போட்டு விட்டார்கள் எனத் தெரிவித்தேன். நடேசன் மற்றும் புலித்தேவன் ஆகியோர் பாதுகாப்பான முறையில் சரணடைவதற்கான உறுதிப்பாட்டை சிறிலங்கா அதிபர் மகிந்த ராஜபக்சவிடமிருந்து தனக்கு கிடைக்கப் பெற்றுள்ளதாகவும், அவர்கள் எல்லோரும் "வெள்ளைக் கொடி ஒன்றை உயர்த்திப் பிடித்தவாறு சரணடைய முடியும்" எனவும் நம்பியார் எனக்கு பதிலளித்தார். புலிகள் சரணடையும் போது அதற்கு சாட்சியாக நம்பியார் சிறிலங்காவின் வடக்குப் பகுதிக்குச் செல்லவேண்டும் என அவரிடம் நான் கோரியபோது, "நான் வடக்கிற்குச் செல்ல வேண்டிய அவசியமில்லை. சிறிலங்கா அதிபரின் உத்தரவாதம் இதற்குப் போதுமானது" என அவர் என்னிடம் தெரிவித்தார். ஞாயிறு பின்னிரவு வரை நான் லண்டனிலேயே தங்கியிருந்தேன். நான் அப்போது நடேசனின் செய்மதி வழி தொலைபேசிக்கு தொடர்பை எடுக்க முயன்றபோதும், தொடர்பு கிடைக்கவில்லை. இதனால் தென்னாபிரிக்காவில் இருந்த புலிகளின் தொடர்பாளர் ஒருவருடன் அழைப்பை ஏற்படுத்தி "வெள்ளைக் கொடி ஒன்றைக் கையில் ஏந்தியவாறு வருமாறு நடேசன் மற்றும் புலித்தேவனிடம் கூறும்படி" கேட்டுக்கொண்டேன். திங்கட்கிழமை காலை 5 மணி, தென்கிழக்காசியாவிலிருந்த புலிகளின் பிறிதொரு தொடர்பாளர் ஒருவரிடமிருந்து எனக்கு தொலைபேசி அழைப்பு கிடைத்தது. நடேசனைத் தொடர்புகொள்ள முடியவில்லை என அவர் என்னிடம் தெரிவித்தார். "எல்லாம் முடிந்துவிட்டது என நான் நினைக்கிறேன். அவர்கள் எல்லோரும் இறந்துவிட்டார்கள் என நான் நினைக்கிறேன்" என அவர் என்னிடம் தெரிவித்தார். அன்று பிந்நேரம் சிறிலங்கா இராணுவம் நடேசன் மற்றும் புலித்தேவன் போன்றவர்களின் இறந்த உடலங்களைப் படம் பிடித்துக் காட்டியது. புலிகளின் சரணடைதல் தொடர்பில் என்ன நடந்தது? அதனை விரைவில் என்னால் உணரமுடிந்தது. சிறிலங்கா நாடாளுமன்றின் தமிழ் நாடாளுமன்ற உறுப்பினரான றொகான் சந்திரநேருவை மே 17 இரவு நடேசன் தொடர்பு கொண்டிருந்தார் என்பதையும் றொகான் சந்திரநேரு இது தொடர்பில் ராஜபக்சவை சந்தித்திருந்தார் என்பதையும் நான் விரைவில் அறிந்து கொண்டேன். சில மணித்தியாலங்களின் பின்னர் நாடாளுமன்ற உறுப்பினர் உண்மையில் என்ன நடந்ததென்பதை எடுத்துக் கூறினார்: "நடேசன் மற்றும் அவரது குடும்பத்தவர்களுக்கு தான் பூரண பாதுகாப்பை வழங்குவதாக அதிபர் என்னிடம் கூறினார். தன்னுடன் 300 பேர் இருப்பதாகவும் அதில் சிலர் காயமடைந்துள்ளதாகவும் நடேசன் என்னிடம் தெரிவித்திருந்தார்" என றொகான் சந்திரநேரு கூறினார். "புலிகள் சரணடையும் போது அந்த இடத்தில் சென்று அவர்களைப் பொறுப்பேற்பதாக நான் அதிபரிடம் கூறியபோது, 'பெருந்தன்மையும் நற்பண்பும் கொண்ட இராணுவத்தையே நாம் வைத்திருக்கிறோம். யுத்த வலையம் ஒன்றுக்குள் செல்வதற்கான தேவை உங்களுக்கு இல்லை. ஆபத்தான வாழ்வை நோக்கிச் செல்ல வேண்டிய தேவையும் உங்களுக்கு இல்லை' என அதிபர் பதிலளித்தார்" என றொகான் சந்திரநேரு மேலும் எடுத்துக் கூறினார். அதிபரின் சகோதரரான பசில் தன்னிடம் "அவர்கள் மிகப் பாதுகாப்பாக வந்தடைவார்கள். அவர்கள் வெள்ளைக் கொடி ஒன்றை ஏந்தியவாறு வரவேண்டும்" என கூறியதாகவும் அத்துடன் சரணடையும் புலிகள் இராணுவ நிலையின் ஊடாக எந்தப் பாதையைப் பயன்படுத்தி வரவேண்டும் என்பதையும் பசில் தன்னிடம் எடுத்துக் கூறியதாகவும் நாடாளுமன்ற உறுப்பினரான றொகான் சந்திரநேரு தெரிவித்தார். திங்கட்கிழமை மு.ப 6.20 மணிக்கு றொகான் சந்திரநேரு, நடேசனைத் தொடர்பு கொண்ட போது, "நாங்கள் தயாராகி விட்டோம். நான் வெள்ளைக் கொடியை உயர்த்திப் பிடித்தவாறு முதலில் செல்லவுள்ளேன்" என நடேசன் தன்னிடம் தெரிவித்ததாக தமிழ் நாடாளுமன்ற உறுப்பினர் தெரிவித்தார். "வெள்ளைக் கொடியை உயர்வாகப் பிடிக்கவும், அவர்கள் உங்களைப் பார்க்க வேண்டும். நான் உங்களை பிந்நேரம் சந்திக்கிறேன்" என இறுதியாக நடேசனிடம் றொகான் சந்திரநேரு கூறியிருந்தார். "வெள்ளைக் கொடியை ஏந்தியவாறு பல எண்ணிக்கையான ஆண்கள் மற்றும் பெண்களைக் கொண்ட குழுவொன்றுடன் இராணுவ நிலைகளின் ஊடாக நடேசன் மற்றும் புலித்தேவன் ஆகியோர் நடந்து சென்றனர். பின்னர் இவர்கள் மீது சிறிலங்கா இராணுவத்தினர் துப்பாக்கிப் பிரயோகங்களை மேற்கொண்டனர்" என இச்சம்பவத்தை நேரில் கண்டவரும், மிகப் பயங்கரமான யுத்த வலயத்திலிருந்து தப்பி வந்த தொண்டர் அமைப்பைச் சேர்ந்த தமிழ் பணியாளர் ஒருவர் தெரிவித்துள்ளார். "சிங்களப் பெண்ணான நடேசனின் மனைவி இராணுவத்தைப் பார்த்து, அவர் சரணடைய முயற்சிக்கிறார். நீங்கள் அவரைச் சுடுகிறீர்கள் என சிங்களத்தில் உரத்துக் கத்தினார்" எனவும் இதனை நேரில் பார்த்த அத்தமிழ் பணியாளர் தெரிவித்துள்ளார். நடேசனுடன் சென்ற அனைவரும் கொல்லப்பட்டனர் எனவும் அவர் மேலும் தெரிவித்தார். அவர் தற்போது தலைமறைவாக உள்ளார். சிறிலங்கா அதிபராலும் அவரது சகோதரராலும் அச்சுறுத்தப்பட்ட நிலையில் தான் நாட்டை விட்டு வெளியேறியதாக நாடாளுமன்ற உறுப்பினர் சந்திரநேரு தெரிவித்துள்ளார். ஐக்கிய நாடுகள் சபையின் தூதுவராகக் கடமையாற்றும் நம்பியாரின் கடப்பாடு கடந்த சில நாட்களில் கேள்விக்குறியாகியுள்ளது. இவரது சகோதரரான சதீஸ் நம்பியார் 2002ம் ஆண்டிலிருந்து சிறிலங்கா இராணுவத்திற்கான ஆலோசகராகச் செயற்படுகிறார். சிறிலங்கா இராணுவத்தின் தளபதியான ஜெனரல் சரத் பொன்சேக, "உயரிய இராணுவத் தலைமைக்கு இருக்க வேண்டிய பண்புகளை தனது செயற்பாடுகளின் மூலம் வெளிக்காட்டியுள்ளார்" என சதீஸ் நம்பியார் முன்னர் தனது கட்டுரை ஒன்றில் எழுதியிருந்தார். நடேசன் மற்றும் புலித்தேவன் ஆகியோர் சிறிலங்காத் தீவில் தொடரப்பட்ட ஆயுத மோதலுக்கு சமாதான வழித் தீர்வொன்றை எட்ட முயற்சித்தனர். அவர்கள் சிறுபான்மைத் தமிழ் மக்களின் நம்பிக்கைக்குரிய அரசியற் தலைவர்களாகச் செயற்பட்டுள்ளனர். இந்தச் சம்பவத்தை எழுதுவதில் ஊடகவியலாளர் என்ற ரீதியில் நான் மிகவும் இக்கட்டான நிலைக்குத் தள்ளப்பட்டுள்ளேன். சிறிலங்கா அரசாங்கத்தால் தமிழ் மக்கள் மீது சுமத்தப்பட்டிருந்த உணவு மற்றும் மருந்துத் தடைகள் தொடர்பாக ஆராய்ந்து தகவல் சேகரிப்பதை நோக்காகக் கொண்டு நான் முதன் முதலில் 2001ல் சிறிலங்காவுக்குச் சென்றிருந்தேன். ஆறு ஆண்டுகளாக சிறிலங்காவில் தமிழர் வாழும் பிரதேசங்களுக்கு பத்திரிகையாளர்கள் செல்வதற்கு தடைவிதிக்கப்பட்டிருந்தது. ஒரு நாளிரவு சிறிலங்கா இராணுவ நிலைகளைக் கடந்து நாம் தமிழர்கள் வாழ்ந்த பிரதேசங்களுக்கு சென்று கொண்டிருந்த போது, என்மீது சிறிலங்கா இராணுவம் RPG தாக்குதலை மேற்கொண்டது. நான் "ஊடகவியலாளர், ஊடகவியலாளர்" என கத்தியும் அவர்கள் தாக்குதலை மேற்கொண்டனர். இதில் நான் காயமடைந்தேன். 2001 ல் நான் தமிழ் மக்களுடன் தொடர்பைப் பேண ஆரம்பித்ததிலிருந்து அண்மைய மாதங்களில் அவர்களின் தலைமையிலிருந்து தொலைபேசி அழைப்புக்கள் பெறும் வரையான இடைப்பட்ட காலத்தில் தமிழ் மக்களுடன் ஆழமான நெருங்கிய தொடர்பை நான் பேணிக்கொண்டேன். எந்தவொரு கருத்துக்கணிப்பையும் புலிகள் சந்திக்கத் தயாராக இருப்பதாகவும், யுத்த நிறுத்தம் ஒன்று மேற்கொள்ள வேண்டிய தேவையிருப்பதாகவும் நடேசன் என்னிடம் தொலைபேசி அழைப்பின் மூலம் தெரிவித்திருந்தார். ஆனால் இவரது வேண்டுகோள் பின்னர் சிறிலங்கா அரசாங்கத்தால் நிராகரிக்கப்பட்டது.


தற்கொலைக்கு முயற்சித்த இளைஞன் சிகிச்சை பல இன்றி உயிரிழப்பு - மட்டு செய்திகள் ' : ''; var month = [1,2,3,4,5,6,7,8,9,10,11,12]; var month2 = ["January","February","March","April","May","June","July","August","September","October","November","December"]; var day = postdate.split("-")[2].substring(0,2); var m = postdate.split("-")[1]; var y = postdate.split("-")[0]; for(var u2=0;u2'+posttitle+' Home » » தற்கொலைக்கு முயற்சித்த இளைஞன் சிகிச்சை பல இன்றி உயிரிழப்பு தற்கொலைக்கு முயற்சித்த இளைஞன் சிகிச்சை பல இன்றி உயிரிழப்பு Penulis : Unknown on Monday, January 29, 2018 | 7:32 AM மட்டக்களப்பு கல்லடி உப்போடை விபுலானந்த வீதியை சேர்ந்த இளைஞன் ஒருவர் தூக்கிலிட்ட நிலையில் மீட்கப்பட்டு மட்டக்களப்பு வைத்தியசாலையில் அனுமதிக்கப்பட்ட நிலையில் உயிரிழந்துள்ளதாக பொலிசார் தெரிவிக்கின்றனர் மட்டக்களப்பு காத்தான்குடி பொலிஸ் பிரிவுக்குற்பட்ட கல்லடி உப்போடை விபுலானந்த வீதியை சேர்ந்த கணேசமூர்த்தி சாரோஜிதன் ( வயது 22 ) என்ற இளைஞன் கல்லடி மாரியம்மன் கோயில் வீதியில் உள்ள அவரது உறவினர் வீட்டில் தூக்கில் தொங்கிய நிலையில் உறவினர்களினால் மீட்கப்பட்டு மட்டக்களப்பு போதனா வைத்தியசாலையில் அனுமதிக்கப்பட்ட நிலையில் உயிரிழந்துள்ளதாக பொலிசார் தெரிவிக்கின்றனர் குறித்த இளைஞன் கடந்த திகதி 26ஆம் கல்லடி பால ஆற்றில் விழுந்து தற்கொலை செய்துகொண்ட கல்லடி மாரியம்மன் கோயில் வீதியை சேர்ந்த கணேசமூர்த்தி .உமாரமணனனின் சகோதரன் என உறவினர்கள் தெரிவிக்கின்றனர் . குறித்த இளைஞனின் மரணம் தொடர்பான விசாரணைகளை மட்டக்களப்பு மாவட்ட குற்றதடவியல் பொலிசாரும் மற்றும் மட்டக்களப்பு காத்தான்குடி பொலிசாரும் மேற்கொண்டு வருகின்றனர் ”சிகிச்சை பல இன்றி...” என்று தலைப்பிட்டிருக்கிறீர்கள்...என்ன அர்த்தம்? ”பலனின்றி...அதாவது பலன்+இன்றி” என்றல்லவா வந்திருக்க வேண்டும்! ஒழுங்காகத் தமிழ் தெரியாதவர்களெல்லாம் ஊடகவியலாளரா? தழிழைக் கொல்லாதீர்!!


தமிழக சுகாதாரத்துறை செயலாளர் பீலா ராஜேஷ் செய்தியாளர்களைச் சந்தித்தார். அப்போது அவர் பேசுகையில், தமிழகத்தில் கரோனாவால் பாதிக்கப்பட்டோர் எண்ணிக்கை ஆயிரத்தை தாண்டியுள்ளது. தமிழகத்தில் 11 பேர் கரோனாவால் உயிரிழந்துள்ளனர். தமிழகத்தில் மேலும் 106 பேருக்கு கரோனா இருப்பது உறுதி செய்யப்பட்டுள்ளது. தற்போது மொத்தமாக 1,075 பேருக்கு தமிழகத்தில் பாதிப்பு உள்ளது. நேற்று இந்த எண்ணிக்கை 969 ஆக இருந்த நிலையில் தற்போது 1,075 ஆக இந்த எண்ணிக்கை அதிகரித்துள்ளது. அதேபோல் கரோனாவால் பாதிக்கப்பட்டு சிகிச்சை பெற்று 50 பேர் குணமடைந்து வீடு திரும்பியுள்ளனர். தனியார் ஆய்வகங்களில் பரிசோதனை மேற்கொண்டால் அரசு கட்டணத்தை செலுத்தும் என்றும் தெரிவித்தார். சென்னையில் 199 பேருக்கு கரோனா உறுதி செய்யப்பட்டுள்ளது. சென்னையில் மேலும் 18 பேருக்கு ஒரு உறுதியானதன் மூலம் தற்போது எண்ணிக்கையானது 199 ஆக அதிகரித்துள்ளது. திருப்பூரில் இன்று ஒரே நாளில் 35 பேருக்கு கரோனா தொற்று உறுதியாகியுள்ளது. கோவையில் இன்று ஒரே நாளில் 22 பேருக்கு கரோனா பாதிப்பு உறுதி செய்யப்பட்டுள்ளது. ஈரோட்டில் புதிதாக நான்கு பேருக்கும், நாமக்கல்லில் நான்கு பேருக்கும், திருச்சியில் 4 பேருக்கும், ராணிப்பேட்டையில் இரண்டு பேருக்கும், கரூரில் மூன்று பேருக்கும் இன்று கரோனா உறுதி செய்யப்பட்டுள்ளது.